Айсберглар инсон хизматида | Megadunyo.UZ\nАвтор: admin 0 Комментариев айсберг, Калахари, калифорния, муз тоғи, Перу оқими, суғориш, чўллар\nАйсберглар узоқ вақт, ҳатто ярим аср давомида ҳам эриб тугамай, бепоён океанда сузиб юриши мумкин. Улар чучук қор сувларидан ҳосил бўлган. ХХ асрнинг 50-йиллари иккинчи ярмида чучук сувга бўлган эҳтиёж ортиши муносабати билан кишиларда улкан чучук сув захирасига эга бўлган айсберглардан фойдаланиб бўлмасмикин, деган фикр туғилди.\nҲозирги кунда чучук тоза сувга бўлган эҳтиёжни бироз бўлсада қондириш мақсадида Америка, Европа ва Осиёнинг баъзи шаҳарларидаги дўконларда Гренландия музлари брикети сотилмоқда.\nТадқиқотчи Пири ва Россларнинг ҳисоблашича, кичикроқ (баландлиги 50 метр, узунлиги 4 километр бўлган) битта айсбергнинг оғирлиги бир ярим миллиард тоннага тенг келади. Демак, шундай бир айсбергда Сирдарёдан 5 ой мобайнида, Амударёдан 3 ой мобайнида оқиб ўтадиган сув миқдорига тенг келадиган чучук сувдир.\nМуз тоғларини назорат қилиб турувчи самолётлар кунига 350—450 айсбергни ҳисобга олади. Демак, океанларда Амударё ва Сирдарёнинг бир нечфт ўн йиллик оқимига тенг келадиган «улкан дарёлар» бекорга кезиб юрар экан.\nАмерика океаншуноси Джан Айзекснинг айсберглардан фойдаланишга оид фикрлари диққатга сазовордир. Айзекс айсбергларни чучук сувга муҳтож жойларга ҳайдаб бориб, унинг эришидан ҳосил бўлган чучук сув билан далаларни суғоришни, аҳоли ва хўжаликни таъминлашни таклиф этди. Кўпчилик олимлар бу лойиҳани амалга ошириш мумкинлигини ва у жуда катта фойда келтиражагини айтмоқдалар.\nАйсбергларни молжалланган жойга олиб бориш учун денгиз оқимларидан фойдаланиш мумкин. Айсберглар йўлда кўп эриб кетмаслиги учун совуқроқ оқимларни қидириш ҳамда «йўловчи» айсберглами бир оқимдан иккинчи оқимга олиб ўтиш жойларини ҳам белгилаб қўйиш талаб этилади. Айсбергларнинг йўлда Қуёш нурлари таъсирида эришини камайтириш учун уларнинг устига иссиқ ўтказмайдиган махсус пардалар қоплаш ҳам назарда тутилган.\nҲисоб-китобларга қараганда, оғирлиги 10 миллиард тонна келадиган айсбергни ҳам 6—8 та шатакчи кема ёрдамида бир жойдан иккинчи жойга олиб бориш қийинчилик туғдирмас экан. Оқимлар йўналиши айсбергларнинг ҳаракатланиш йўлига мос келган жойларда улар ўзи «сузиб» боради, бошқа оқимларга олиб ўтиладиган жойларда эса пўлат арқонли шатакчи кемалар кутиб луради. Хуллас, муз тоғларини океанларда бир жойдан бошқа жойга олиб бориш қийин эмас.\nХўш, айсберг манзилга етиб келганидан кейин нима бўлади? Уни қуруқликка олиб чиқиб бўлмайди-ку! Ёки у сувда турганича майдаланадими? Йўқ, албатта. Айсбергни майдалаш қимматга тушади. Бунда унинг кўп қисми исроф бўлиб кетади. Мутахассислар мана бундай усулни таклиф қилмоқдалар. Айсберг пўлат арқонлар ёрдамида қирғоққа имкони борича яқинлаштирилади. Шундан кейин унинг атрофи сув ўтказмайдиган махсус тўсиқ билан ўраб олинади. Тўсилган ҳавза ичида айсбергнинг эришидан ҳосил бўлган сув олдиндан лайёрланган каналлар орқали махсус сув омборларига ва истеъмолчи обектларга юборилади.\nҚирғоққа яқин келтирилган айсбергни олдин 4—5 м3 бўлакларга бўлиб, кейин океанда ўрнатилган махсус сув минорасига транспортёрлар ёрдамида етказиб беришни ва бу ерда эритилган сувни қуруқликка узатишни тавсия қилаётган олимлар ҳам бор.\nМуз тоғларидан бирини Калифорнияга олиб бориш лойиҳасини кўриб чиқайлик. Бу лойиҳага мувофиқ Антарктида соҳилларида янги вужудга келган айсберг шатакчи кемалар ёрдамида жанубий Американинг Тинч океан соҳилларидан шимолга — экваторга томон ҳаракатланадиган Перу совуқ сув оқимигача олиб келинади. Кейинчалик оқим айсбергни шимолга олиб келинди.\nПеру оқими экватор яқинида ғарбга бурилади. Экватордан ўтишда шимоли шарқий томондан эсувчи пассат шамолларига дуч келинади. Шунда шатакчи кемалар айсбергни «етаклайдилар». Кўп ўтмай экваторга қарши оқимга дуч келинади. Бу оқим «юк»ни манзилга олиб бориш имконини беради.\nҲисоб-китобларга кўра 10 миллиард м3 ҳажмдаги айсбергни Антарктида ёнидан Калифорния соҳилларига олиб келиш ва сув омбори қуриш учун кетадиган харажат бир миллион долларни, шу йўл билан олинган чучук сувнинг қиммати эса 100 миллион долларни ташкил этиши мумкин. Бундай тадбир дунёнинг бошқа қурғоқчил ўлкаларида ҳам амалга оширилиши мумкин.\nБорди-ю, Австралиянинг Виктория, Каттақум ва Гибсон чўлларини суғориш учун ҳам айсберглардан фойдаланиладиган бўлса, Антарктида соҳилларидаги айсберглар аввал ғарбий шамоллар оқимига олиб чиқилади, кейин эса Ғарбий Австралия совуқ оқимига қўйиб юборилади. Бу оқим айсбергни Австралиянинг қурғоқчил соҳилларигача суриб бориши мумкин.\nСаудия Арабистонида, умуман, сув «анқонинг уруғидек» ноёб нарса. Арабистонга Антарктикадан муз тоғларини келтириш лойиҳасини тузиш устида ҳам иш олиб борилмоқда.\nХомаки ҳисоб-китобларга кўра айсберг Антарктида соҳилларидан Арабистонга келиб етгунча 20 фоиз вазнини йўқотиши мумкин. Келтирилган айсбергни Бобилмандоб бўғозидан олиб ўтиш ўз-ўзидан бўлмайди, шунинг учун бўғоз бўсағасида айсбергни «майдалаб», кейин Арабистоннинг Жидда портигача олиб кириш мўлжалланмоқда.\nБошқа бир лойиҳада Арабистон жанубида денгиз соҳилида сув омбори қуриб, айсбергнинг эришидан ҳосил бўлган чучук сувни тегишли жойларга қувурлар орқали юбориш кўзда тутилган.\nАгар Антарктида соҳилидаги айсберглардан бири ғарбий шамоллар оқими орқали Вэнгел совуқ сув оқимига йўналтирилса, арзимаган харажат билан уни Африканинг Намиб чўли соҳилига келтириш мумкин. Бу айсберг айни вақтда Африка жанубидаги улкан Калахари чўлини суғоришга ҳам имкон яратади.


Грузия расмийларининг маълум қилишича, полициячини ўлдирганлик ва АҚШ Президенти Жорж Бушга қаранта граната ирғитганликда гумон қилинган шахс ўз айбига иқрор бўлган.\n03 март 2021, Тошкент вақти: 22:26\nСоғлиқни сақлаш ўринбосари Иракли Гиоргобиани гумон қилинаётган шахс касалхонада ўз айбини бўйнига олганини айтди. Владимир Арутюнян исмли бу одам чоршанба куни уни хибсга олиш пайтда рўй берган отишмада яраланган ва касалхонага олиб келинган эди.\nАрутюнян АҚШ ва Грузия президентлари 10 май куни Тбилисида чиқиш қилаётган пайтда саҳнага қарата жанговар граната отганликда гумон қилинаётган эди. Граната саҳнага 30 метр етмасдан ерга тушган, лекин портламаган.


Жаҳон соғлиқни сақлаш ташкилоти (ЖССТ) ўтган ҳафтада Буюк Британия болаларнинг келиб чиқиши номаълум ва жигарда яллиғланишни юзага келтирадиган гепатит билан касалланиши юзасидан камида 74 та ҳолат бўйича текширув ўтказаётганини маълум қилди. Шунингдек, Испанияда шунга ўхшаш учта, Ирландияда камида тўртта ҳолат ўрганилаётгани хабар қилинган.\nЭҳтимол, жигарнинг бундай зарарланиши қандайдир аденовируслар билан боғлиқ. Қатор мамлакатлар соғлиқни сақлаш тизимлари болаларда учраётган бу оғир касалликнинг тушуниб бўлмайдиган ҳолатларини ўрганмоқда. Улар одатда шунчаки шамоллашни келтириб чиқарадиган вируслар билан боғлиқ бўлиши мумкинлиги айтилмоқда.\nБу орада АҚШ соғлиқни сақлаш департаменти вакиллари ҳам гепатитнинг келиб чиқиши номаълум тури билан боғлиқ тўққизта ҳолат устида аллақачон текшириш кетаётгани ҳақида гапирган. Уларнинг ҳаммаси Алабамада рўйхатга олинган, энди ҳукумат идоралари бошқа штатларда ҳам шунга ўхшаш касалликлар ҳақида маълумот бор-йўқлигини ўрганмоқда.\nАмерикада ушбу касаллик билан 1 ёшдан 6 ёшгача бўлган болалар оғриган, икки нафарида жигар кўчириб ўтқазиш амалиёти талаб этилган. ЖССТ вакиллари Европада келиб чиқиши номаълум гепатитга чалинганлардан айримлари каттароқ, аммо кўпчилиги айтилаётган ёш доирасида бўлганини қайд этган.\nЖССТга бу ноодатий касаллик ҳақида дастлаб шу йил апрель ойи бошларида хабар қилинган. Ўшанда Шотландияда ўн нафар бола жигаридаги муаммолар сабаб шифохонага жойлаштирилгани маълум бўлганди. Улардан бири январь ойида, қолганлари мартда касалланган, барчасига гепатит ташхиси қўйилган. Бемор болаларда сариқлик, ич кетиши ва қорин қисмидаги оғриқ каби умумий белгилар қайд этилган.\nЎшандан буён Буюк Британияда яна камида 64 та касалланиш ҳолати аниқланган. Хайриятки, беморлардан ҳеч бири вафот этмаган. Бироқ олти нафарига соғлом жигар кўчириб ўтқазишга эҳтиёж туғилган, - дейилади ЖССТ хабарида.


шахслар Жек Дорсининг «Twitter» тармоғидаги аккаунтини бузиб киришди. Билган-билмаганлар учун маълумот: Жек Дорси — шу тармоқнинг бош директори... Бузишдан ... юзасидан суриштирув ўтказилаётганини маълум қилди. Маълумот учун: Жек Дорси — «Twitter» ижтимоий тармоғи асосчиларидан бири, бугунги кунда ...\nминглаб қочоқлар геноцид қурбони бўлаётган бир пайтда Жек Дорси Мьянмада коктейл ичиб, медитация билан шуғулланиб, ватандошларини «бу ажойиб мамлакатга сайёҳат қилиш»ни чорлагани интернетдаги миллионлаб ...\n«Twitter»да узоқ кутилган функция ишга тушади\nраҳбари Жек Дорси твитларни таҳрирлаш функциясини омма эътиборига ҳавола қилди. Тақдимот Нью-Дели конференциясида бўлди. «Кўп фойдаланувчиларимиз ўзлари ...\nижтимоий тармоғи бош директори Жек Дорси ноутбукдан фойдаланмаслигини маълум қилди. Бу ҳақда у Сиднейда бўлиб ўтган анжуманда сўзлаб берган, деб хабар беради «NV.ua». Янгиликлар ...


Аргентинада III ёзги ўсмирлар Олимпия ўйинлари ниҳоясига етиб бормоқда. Ўзбекистонлик мухлислар учун, албатта, бокс бўйича баҳслар катта қизиқишга сабаб бўлмоқда. Бу ҳақда МОҚ матбуот хизмати хабар берди.\nБугун уч нафар боксчимиз ярим финалда ўз жангларини ўтказишди. Жумладан, -56 кг вазн тоифасида юртимиз шарафини ҳимоя қилган Абдумалик Халаковнинг аргентиналик боксчи Мирко Куэльога қарши жанги кечанинг энг шиддатли тўқнашувларидан бири бўлди. Аренага йиғилганларнинг асосий қисми бу жангда мезбон боксчига мухлислик қилишди, жанг давомида қўллаб-қувватлашди. Шунга яраша Куэльо ҳам жангни ажойиб ўтказди. Аммо, баҳс давомида кўпроқ устунликка эришган ҳамюртимиз Абдумалик Халаков якунда ғалаба қозонди ва финал йўлланмасига эга бўлди.\n-69 кг вазн тоифасида мусобақада иштирок этган Жаҳонгир Раҳмонов аргентиналик Агустин Аррегуига қарши жанг қилди ва имкониятни бой бериб қўйди. -81 кг вазнли Тимур Мержанов россиялик Руслан Колесниковга мағлуб бўлди.\nЭнди икки нафар боксчимиз Жаҳонгир Раҳмонов ва Тимур Мержанов бронза медали учун жанг қилса, Абдумалик Халаков олтин медаль учун рингга кўтарилади.


ФИФА Қатардаги 2022 йилги жаҳон чемпионатига тайёргарлик ишларидаги меҳнат шароитлари яхшиланганидан кўнгли тўлди\nФИФА Қатардаги 2022 йилги жаҳон чемпионатига тайёргарлик ишларидаги меҳнат шароитлари яхшиланганидан кўнгли тўлди. ФИФА бош котиби вазифасини бажарувчи Маркус Каттнернинг бу ҳақда айтган сўзлари ФИФА расмий сайтида келтирилди.\n2014 йилда ФИФА ва Қатар ҳукумати футбол бўйича 2022 йилги жаҳон чемпионати объектларини барпо этишда иштирок этувчиларнинг меҳнат, уй-жой шароитлари ва маошлари бўйича меъёрларни белгилаган қўмитани таъсис этганди. Айни пайтда мамлакатда 5 та стадион қурилиши давом этмоқда.\n“Айни пайтга келиб Қатарнинг жаҳон чемпионатига тайёргарлик ташкилий қўмитаси томонидан амалга оширилган ишлар таҳсинга сазовордир. Биз объектлар қурилишида иштирок этаётган ишчиларнинг меҳнат, уй-жой шароитлари ва маошлари яхшиланганидан кўнглимиз тўлди. Биз Қатар ҳукуматини меҳнат ислоҳотларини миллий даражада тезлаштиришга чақирмоқдамиз, токи шундай меҳнат стандартлари мамлакатнинг барча қурилиш компаниялари учун ҳуқуқий томондан бириктириб қўйилсин”, деб айтди Каттнер.\nҚатарда ёзда об-ҳаво жуда иссиқ бўлиши туфайли 2022 йилги жаҳон чемпионатини 21 ноябрдан 18 декабргача ўтказишга қарор қилинганди.


"Вердер" "Ювентус" ҳимоячисини ижарага олмоқчи / CHAMPIONAT.asia\n"Вердер" "Ювентус" ҳимоячисини ижарага олмоқчи\n11 дек 17:04\nОлинган маълумотларга қараганда, Бременнинг "Вердер" жамоаси "Ювентус"дан ўйинчи олиб келиш ҳаракатида.\nСўнгги вақтларда "Вердер" нинг ўйини унчалик қовушаётгани йўқ. "Машшқолар"нинг охирги уч баҳсда 14 та! тўп ўтказиб юборганликлари ҳам "Вердер"да ишлар унчалик яхши кетмаётганидан далолат бериб турибди. Шу сабабдан жамоа спорт директори Томас Айхин таркибни кучайтириш борасида бош қотирмоқда. Бременликлар ҳимоя чизиғини кучайтиришни ўйлашаётган кўринади.\n- Мен эртага Туринга учаман ва у ерда "Ювентус" билан музокаралар олиб бораман, - деб Туринга боришини тасдиқлади Айхин.\nТахминларга қараганда, "Вердер" - "Ювентус" дан ҳимоячи ижарага олиш ниятида. Аммо Айхин қандай позицияда ҳаракатланадиган ўйинчи олиб келиши ҳали маълум эмас. Лекин юзага келган вазиятга эътибор берсак, чиндан ҳам ҳимоячи олиб келинишини тахмин қилиш мумкин.


Нурмат Атабеков вакцинанинг ножўя таъсири ҳақида...\n21.04.2021 16:51 0 1492\nСўнгги кунларда интернет тармоғида «Опам чаққон бўлиб эмлатиб келибдилар. 10 кундан кейин реакция бериб, қон босими ошди, «сахар»и кўтарилди, қўли шишиб кетди. Шифокорлар масъулиятсиз, олтита клиникага бориб жойлаштира олмадик», мазмунидаги аудиоёзув тарқалган.\nССВ ҳузиридаги Коронавирусга қарши курашиш штаби аъзоси Нурмат Aтабеков тармоқларда тарқалган ушбу аудио бўйича муносабат билдирди.\n«Муҳтарам аудиоёзув муаллифи, сиздан илтимос қилар эдик. Биринчидан, кейинги аудиёзувингизда кимлигингизни, манзилингизни, опангизнинг исм-шарифларини, ёшларини, қаерда эмланганликларини ва қандай вакцина олганликларини ёзиб қолдиринг. Акс ҳолда бу каби мавҳумлик билан вакцинага ҳам, опангиздаги ножўя таъсирга, қолаверса, эмлашни амалга оширган тиббиёт муассасасига ҳам муносабат билдира олмаймиз. Бутун тиббиёт тизимини айблашдан олдин биз сиздан илтимос қилар эдик мана шу маълумотларни очиқлаб беринг», дея таъкидлайди Нурмат Aтабеков.\nШунингдек, Атабековнинг сўзларига кўра, ҳозирги кунда 10 кундан кейин реакция бериш эҳтимоли йўқ. Қолаверса, коронавирусга қарши эмлаш муассасаларнинг барчаси шай ҳолатга келтирилган. Зарур дори-дармонлар билан тўлиқ таъминланган.


Одамларни вакцинация жараёнларига ундаш учун касаллар сони кўпайтириб кўрсатилаётгани йўқ — Нурмат Отабеков – Газета.uz\nОдамларни вакцинация жараёнларига ундаш учун касаллар сони кўпайтириб кўрсатилаётгани йўқ — Нурмат Отабеков\nНурмат Отабеков сўнгги кунларда коронавирус билан касалланганлар сони ортгани хақидаги кўрсаткичлар «вакцинацияга ундаш экани» ҳақидаги фикрларга муносабат билдирди. «Эмлашга жалб қилиш учун атайин касаллик бўрттириб кўрсатиляпти, деган гапларда мантиқ йўқ», — деди у. Бундан ташқари, Баҳодир Юсупалиев вакцинация пайтида ножўя таъсирлардан суғурталаниш масаласига тўхталиб ўтди.\n17 март 2021, 23:45 Коронавирус Жамият\nСанитария-эпидемиологик осойишталик ва жамоат саломатлиги хизмати раҳбари ўринбосари Нурмат Отабеков сўнгги кунларда коронавирус билан касалланганлар сони ортгани хақидаги кўрсаткичлар «вакцинацияга ундаш экани» ҳақидаги фикрларга муносабат билдирди.\n«Эмлашга жалб қилиш учун атайин касаллик бўрттириб кўрсатиляпти, деган гапларда мантиқ йўқ. Касаллик болалар орасида кўпайяпти, биз эса 18 ёшдан юқориларни эмлашни режалаштиряпмиз», — деди у.\nУ карантин чекловлари қайта тикланишининг сабаблари ҳақида ҳам гапирган.\n«Карантин чекловларига келсак, бундай бўлишига ўзимиз сабабчимиз. Чунки ниқоб тақиш, антисептик воситалардан фойдаланиш, масофа сақлаш қоидаларини унутиб қўйдик. Биз ҳаддан ортиқ хотиржамликка берилиб кетдик, мана шу ҳолат вазият жиддийлашувига сабаб бўляпти», — дея қўшимча қилди Отабеков.\nСанитария-эпидемиологик осойишталик ва жамоат саломатлиги хизмати бошлиғи Баҳодир Юсупалиев эса вакцинация пайтида ножўя таъсирлардан суғурталаш масаласига тўхталиб ўтди.\n«Вакцинани эмлашдан кейин ножўя таъсири бўлиши мумкин ва бу таъсир аниқланган бўлса, фуқаро томонидан ССВга мурожаат берилади. ССВ ўз навбатида, ҳақиқатдан ҳам бу ножўя таъсир вакцинаданми ёки бошқа сабаблари бўлганми ўрганади. Шунга қараб тегишли ҳулоса қилинади», — деди у.\nАгар ножўя таъсир бўлса, биринчи навбатда шошилинч ва тез тиббий ёрдамни соғлиқни сақлаш тизими кўрсатиши айтиб ўтилди.\n«Ножўя бўлган таъсирларни йўқ қилиш мақсадида барча ёрдам кўрсатилади. Лекин бу ерда зарарни унидириш масалалари бўлиши мумкин. Бунда судга мурожаат қилиб суд орқали тегишли ишлар амалга оширилади. Иҳтиёрий суғуртамиз бор, уни қилса бўлади. Лекин мажбурий суғурта ҳозирча бизда йўқ», — дея маълум қилди Баҳодир Юсупалиев.\nАввалроқ, Нурмат Отабеков «Ўлимлар сонининг 622 та ёки 623 та бўлиши, бу — жиддий об-ҳаво яратмайди», дея таъкидлаган эди.\n«Газета.uz» 1 993\n84 529 82 415 634 135 355 885 76 891 123 2 927 807\nЭмлашдан кейинги ножўя таъсирлар 71 кишида кузатилди — Нурмат Отабеков 7 апрель 2021, 20:35\n27 март куни хитой-ўзбек вакцинаси 1 млн дозада олиб келинмоқда 27 март 2021, 09:46\n11.04 ДХХнинг собиқ биноси, «Малика», «Сижжак» ва бошқа объектлар сотувга қўйилди\n11.04 Хоразмда 19 ёшли келин осилган ҳолда топилди\n11.04 Термизда ўқувчи қизнинг зўрланиши ҳолати бўйича жиноят иши қўзғатилди\n10 апрель 23:00\n10 апрель 21:35\n10 апрель 19:19


31 октябр 2020, Тошкент вақти: 00:44\nИчки ишлар вазирлигининг билдиришича, ёнғин 20 февраль куни Бухорода яшовчи Ш.Б.нинг хонадонида юз берган. Ёнғин уй эгалари томонидан ўчирилган. Уйнинг 7 квадрат метри ёнган.\nДастлабки суриштирув ишлари натижасида ёнғин ота-она назоратсиз қолдирган уч ёшли қиз гугурт ўйнагани оқибатида келиб чиққани аниқланган.\nҚизалоқ оғир куйиш жароҳати билан касалхонага олиб кетилган. Бироқ тиббий муолажаларга қарамай вафот этган.


Қорачиқ | Вагнер кучлари Африкага ёйилмоқда\nВагнер кучлари Африкага ёйилмоқда\nРоссиянинг хусусий ҳарбий компанияси “Wagner” Африканинг бир қанча ўлкаларига жойлашмоқда. Маҳаллий армияларга таҳсил берувчи, террорист гуруҳлар билан курашувчи “Wagner” бу ўлкалардаги олтин ва қазилма бойлик конларидаги даромаддан улуш олади.\nЛивияда хунта бошчиси Хафтер учун жанг қилаётган “Wagner” гуруҳи мансублари Москванинг тўқнашув ва зиддият майдонларида “гибрид уруш”га асосланган янги сиёсатининг парчаси сифатида Африка ўлкаларига ёйилмоқда. АҚШнинг “Bloomberg” агентлиги исмини очиқламаган манбаларга аоссланиб берган хабарида “Wagner” ёлланма аскарларининг бугунги кунда Судан, Марказий Африка республикаси, Ливия, Зимбабве, Ангола, Мадагаскар, Гана, Гвинея-Бисау, Мозамбик ва тахминан Конгода жойлашганини маълум қилмоқда. Москва фаолиятига расмий жиҳатдан алоқаси бўлмаган “Wagner” гуруҳи маҳаллий армияларга ҳарбий таълим бериш, кўзга кўринган шахсларни қўриқлаш, исёнчи ёки террорист гуруҳлар билан жанг қилиш ва уруш минтақасидаги олтин, олмос ва уран конларини ҳимоя қилиш мақсадида бу ўлкаларга жойлашган. “Wagner” бу хизматлар эвазига ўша давлатлардаги минераллар ва табиий бойликдан фойдаланиш, қурол, технология ва ҳарбий хизмат кўрсатиш учун баъзи имтиёз ва рухсатларга эга.\nЛивия: “Wagner”га оид икки минг ёлланма аскар бор. “Wagner”нинг разведка ва кузатиш учун енгил инсонсиз дронларидан снайпер милтиқларигача, “Панцир” ракета ва зенит комплексидан “MiG-29” ва “Су-24” қирувчи самолётигача бўлган қимматбаҳо қуролларга эга эканлиги айтилмоқда.\nМарказий Африка республикаси: 2013 йилдан буён ички урушлар сабабли хавфсизлик ҳолати ёмонлашаётган Марказий Африкада “Wagner” ўлкадаги энг кучли нуфузга эга бўлган Францияни бартараф қилди. 2018 йилдан бери ҳарбий таълим номи остида юзлаб рус аскари билан бирга 450 нафар вагнерчилар бор. “Wagner” турли соҳалардаги муассасаларнинг хавфсизлигини таъминлайди. Президент гвардиясининг ва армиянинг таълимида муҳим роль ўйнайди. “Wagner” президент Фостен-Арканж Туадера ни ўлканинг учдан иккисини ўз назоратида тутиб турган исёнчилар қаршисида ҳимоя қилмоқда. Ўлкадаги олтин ва олмос конларини ҳимоя қилади ҳамда даромадининг бир қисмига эгалик қилади. “Рус устозлар” 2018 йилдан ўзларига берилган Беренго саройига жойлашган.\nСудан: “Wagner” компанияси Судандаги олтин қидирув фаолиятларини “Meroe Gold” ва “M Invest” ширкатлар номи остида 2017 йили бошлади. бундан ташқари, Судан армиясидаги аскарлар билан Дарфур минтақасидаги тезкор кўмак кучларига ҳам таълим берди. Баъзи ғарб ва маҳаллий нашрларнинг хабар беришича, “Wagner” компанияси Судандан Марказий Африкага аэропортлари ва чегаралари орқали қурол ва аскарлар ташиётгани иддао этилмоқда.\nМозамбик: Ўлканинг шимолида табиий газга бой Кабу-Делгаду провинциясида “Wagner” мансублари ёйилди. 2019 йилдан “Wagner”нинг ёлланма аскарларидан 160 дан 300 гача мансублари ўлкада яшамоқда. Улар дронлар, юқори технологиялик ҳарбий маълумот таҳлил воситалари билан таъминланганлиги айтилмоқда.\nНорвегия бош вазирига жарима белгиланди\n“Ҳамкорлигимиз давом этади”\nЕврокомиссияга янги раис сайланди\nОзарбайжон иқтисодиёти ҳаммани лол қолдирмоқда\n“Папа Ироққа биродарлик ва тинчлик учун келмади”\nЕвропада рўмолли аёллар кўчага чиқа олмаяпти\nНамоз ўқигани учун ишдан бўшатилди\n“Қорачиқ” мактаби ўқувчисига “Елбасы” медали


Дунёнинг энг яхши аёллари ҳақида 10 ҳадис – Imom Buxoriy xalqaro ilmiy-tadqiqot markazi\nHome / МАҚОЛАЛАР / Дунёнинг энг яхши аёллари ҳақида 10 ҳадис\nДунёнинг энг яхши аёллари ҳақида 10 ҳадис\n23/08/2019\tМАҚОЛАЛАР 229 кўрилган\nРасулуллоҳ соллаллоҳу алайҳи васаллам айтдилар: “Солиҳа аёл, яхшилик (хайрли амал) қилмайдиган минг кишидан яхшироқдир”.\nРасулуллоҳ соллаллоҳу алайҳи васаллам айтдилар: “Жаннатга кирган аёллар ер юзида қилган яхши ишлари (хайрли амаллари) учун ҳурлардан устун ва чиройли бўладилар”.\nРасулуллоҳ соллаллоҳу алайҳи васаллам айтдилар: “Агар аёл ҳар куни беш вақт намоз ўқиса, Рамазон ойида рўза тутса, ўзини бегоналардан сақласа ва эрига итоат этса, улар унга:“ Жаннатга хоҳлаган эшикдан киринг ”, дейилади”.\nОиша розияллоҳу анҳо айтдилар: “Бир куни камбағал бир аёл қўлида икки қизи билан олдимга келиб, овқат сўради. Мен уларнинг ҳар бирига биттадан хурмо бердим. Хотин хурмони оғзига солмоқчи бўлганида ва болалар ундан ушбу хурмони сўрашди. Аёл уни иккига бўлиб, қизларига берди.\nМен бундан жуда ажабланиб, хурсанд бўлдим ва бу ҳақда Расулуллоҳ соллаллоҳу алайҳи васалламга айтдим, у зот: “Албатта, Аллоҳ уни жаннатга киритади ва дўзахдан озод қилади”.\nРасулуллоҳ соллаллоҳу алайҳи васаллам айтдилар: “Энг яхши аёллар бу – кўзларингизни қувонтирган, буйруқларингизга итоаткор бўлган ва сизнинг йўқлигингизда ўзларини ва мол-мулкингизни ҳимоя қиладиганларидир”.\nБуни айтиб бўлгач, Расулуллоҳ соллаллоҳу алайҳи васаллам: “Нисо” сурасининг 34-оятини ўқидилар: “Эркаклар хотинлари устида раҳбардирлар. Бунга сабаб Аллоҳ уларнинг бировларини бировларидан (яъни эркакларни аёллардан) ортиқ қилгани ва эркаклар (хотинлари ва оилалари учун) ўз мол-мулкларидан сарф-харажат қилганларидир. Бас, ибодат–итоатли ва (эрлари) йўқлигида Аллоҳнинг ҳифзу ҳимояси билан (эрларининг мол–мулкларини ва ўз иффатларини) сақловчи хотинлар – яхши хотинлардир. Хотинларингизнинг итоатсизлигидан қўрқсангиз, аввало, уларга панд–насиҳат қилинглар, сўнг (насиҳатларинг кор қилмаса), уларни ётоқда тарк қилингиз (улар билан бир жойда ётманг, яқинлашманг), сўнгра (яъни шунда ҳам сизларга бўйсунмасалар), уринглар! Аммо сизларга итоат қилсалар, уларга қарши бошқа йўл ахтарманглар. Албатта, Аллоҳ энг Юксак ва Буюк бўлган Зотдир”.\nМуқотил айтади: “Бу оят Саъд ибн Робиъ ҳақида нозил бўлган. У рашкчи эди. Хотини Хубайба бинти Зайд ибн Абу Ҳурайра бўлиб, иккаласи ҳам ансорлардан эди. У эрига бўйсунмади, эри урди. Отаси қизини Расулуллоҳ соллаллоҳу алайҳи васалламга олиб келди ва: “Саъдга қизимни ёстиқдош қилган эдим, уни урди”, деди. Расулуллоҳ соллаллоҳу алайҳи васаллам: “Эридан қасосини олсин”, дедилар. Аёл отаси билан қасос олиш учун кетди. Шунда Расулуллоҳ соллаллоҳу алайҳи васаллам: “Қайтинглар, менга Жаброил алайҳиссалом келди”, дедилар.\nРасулуллоҳ соллаллоҳу алайҳи васаллам: “Биз бир ишни хоҳлагандик, Аллоҳ бошқа ишни хоҳлади. Аллоҳнинг хоҳлагани яхшироқдир”, − дедилар ва қасос олишдан қайтардилар.\nШуҳаний айтади: “Бир киши хотинини урди. У Расулуллоҳ соллаллоҳу алайҳи васалламга шикоят қилди. Аҳли ҳам у билан бирга бориб: “Эй Расулуллоҳ, фалончи қизимизни урибди”, деди. Расулуллоҳ соллаллоҳу алайҳи васаллам: Қасос, Қасос, дея бошладилар. Бу иш амалга ошмаган ҳам эдики, ушбу оят нозил бўлди. Шунда Расулуллоҳ соллаллоҳу алайҳи васаллам: “Биз бир ишни хоҳлагандик, Аллоҳни бошқасини хоҳлади”,” дедилар.\nБир куни Расулуллоҳ соллаллоҳу алайҳи васаллам саҳобалари билан бир даврада ўтирганларида Язиднинг қизи Асмо у зотга мурожаат қилиб, шундай деди: “Сиз менга отам ва онамдексиз, мен сизларга барча аёлларнинг вакили сифатида келдим, сиз учун жонимни беришга ҳам тайёрман. Шарқдан Ғарбгача бўлган барча аёллар Аллоҳ таоло сизни барча эркак ва аёлларга ҳақ билан юборганлигига, сизга ва сизни юборган Раббингизга имон келтирамиз. Мен уйда ўтириб, сизларнинг хоҳишингизни бажо келтирадиган, болаларимизни ювиб-тарайдиган кўплаб аёллардан бириман. Сизлар эркаклар биздан кўра қадрлироқдирсиз, чунки сиз жума намозларига, жамоа намозларга, ҳар йили ҳажга боришингиз ва Аллоҳ йўлидаги курашда қатнашишингиз мумкин.\nСизлар Ҳаж сафари ёки бошқа сафарга борганингизда, биз ўзимиз ва мол-мулкимизни сақлаб қоламиз, кийимингизни тикамиз ва бу хайрли ишларда қатнаша олмаймиз, эй Расулуллоҳ!”\nРасулуллоҳ соллаллоҳу алайҳи васаллам саҳобаларига юзланиб: “Бир аёл дин ҳақида бундан ҳам гўзалроқ гапирганини эшитганмисиз?” деб сўрадилар. Сўнг унга ўгирилиб: “Ортингга қайтиб, бошқа аёлларга айт. Сизлардан энг яхшингиз эридан уни нима мамнун қилишини сўраб, у хоҳлаган нарсани қиладиган, унинг фикрини маъқуллайдиганларингиздир. Буларнинг барчасини бажариш, хотинлар иштирок этолмайдиган ҳаракатлардан эр оладиган мукофотга тенг бўлади” – дедилар. Буни эшитган аёл орқасига ўгирилиб, қувонч билан: “Ла илаҳа иллаллоҳ” ва “Аллоҳу акбар” деди.\nРасулуллоҳ соллаллоҳу алайҳи васаллам: “Агар яхши оиладан келиб чиққан ва гўзалликка эга бўлган аёл эрининг вафотидан кейин турмушга чиқмасдан, кўнгилхушлик қилмасдан ва безанмасдан, умрининг охиригача ўз фарзандларини чиройли тарбиялаб, вояга етказса, у мен билан бирга Жаннатда бирга бўлади” – деб марҳамат қилдилар.\nБир киши деди: “Эй, Расулуллоҳ, менинг хотиним унинг олдига борганимда: “Хуш келибсиз ҳазратим ва бу хонадон аҳлининг хўжайини!” – деб қарши олади. Қайғуга ботганимни кўрганида: “Бу дунё сизни қайғуга солмасин, охиратда сизда абадий тинчлик бўлади” – деб кўнглимни кўтаради, деди.\nРасулуллоҳ соллаллоҳу алайҳи васаллам айтдилар: “Унга айтингларки, у Аллоҳнинг энг суюкли бандаларидандир ва унга Аллоҳ йўлида юрган жангчи мукофотининг ярми ёзилади”.\nРасулуллоҳ соллаллоҳу алайҳи васаллам айтдилар: “Умматимнинг энг яхши аёллари – эрларига дўстона муносабатда бўлганлари ва катта маҳр сўрамаганларидир”.\n“Хотинларингизнинг энг яхшиси – покиза ва эрларига итоаткор бўлганларидир”.\nНашрлар бўлими бошлиғи


Нур-Султон : -24 °С\n18 Октябрь 13:30\nNUR-SULTAN. Kazinform - Олис 2004 йилда Қозоғистонда нефть -кимё заводларини яратиш ҳақида гапира бошлашди. 2004-2010 йилларда нефть-кимё саноатини ривожлантириш дастури ишлаб чиқилди. Бугунги кунда «ҚазМунайГаз» МК« AЖ тўғридан -тўғри иштирокида полипропилен ишлаб чиқариш заводи қурилиш -монтаж ишлари 90 фоиз бажарилди, деб хабар беради Kazinform.\n2007 йилда полипропилен ва полиэтилен ишлаб чиқариш заводи қурилишининг техник -иқтисодий асослари ишлаб чиқилди. Газ -кимё лойиҳаларини амалга ошириш ва газ-кимё кластерини яратиш учун «Кazakhstan Petrochemical Industries Ins«(KPI) МЧЖ ташкил этилди. «Кazakhstan Petrochemical Industries Ins«(KPI) «Самруқ-Қазина« AЖ таркибига киради. 2015 йилда KPI лойиҳаси оператори Хитой миллий кимё муҳандислик компанияси билан ЕPC шартномасини имзолади. Ушбу комплексни амалда амалга ошириш 2017 йилда бошланган.\nБугунги кунга келиб, «ҚазМунайГаз« AЖ тўғридан -тўғри иштирокида полипропилен ишлаб чиқариш заводи участкасида қурилиш -монтаж ишлари 90 фоиз бажарилди. Лойиҳага 3,5 минг киши жалб қилинган. Завод ишга туширилгандан сўнг 586 янги иш ўрни яратилади. Заводнинг лойиҳавий қуввати йилига 500 минг тоннагача полипропилен ишлаб чиқариш. Дастлабки босқичда полипропиленнинг 11 навини ишлаб чиқариш режалаштирилган, келажакда ассортименти 65 маркагача оширилади. Полипропилен заводи қурилишини шу йилнинг охиригача якунлаш режалаштирилган. 2022 йил бошида фойдаланишга топшириш режалаштирилган.\nТенгиз конидаги пропан полипропилен ишлаб чиқариш учун хом ашё сифатида ишлатилади, етказиб бериш шартномаси «ҚазМунайГаз« AЖ ва «Тенгзишевроил« МЧЖ ўртасида 2021 йил сентябрда имзоланган. Пропан фракциясининг йиллик етказиб бериш ҳажми 550 минг тоннани ташкил қилади.\nГаз-кимё мажмуасини ривожлантиришнинг иккинчи босқичи доирасида йилига 1,250 миллион тоннагача полиетилен ишлаб чиқариш қувватига эга полиетилен заводи қурилиши лойиҳасини амалга ошириш кўзда тутилган. Ушбу лойиҳанинг қиймати тахминан 7,6 миллиард долларни ташкил этади. Бундай лойиҳани амалга ошириш учун бундай тармоқларни қуришда етарли тажрибага эга бўлган инвесторни жалб қилиш зарур. Нефть-кимё маҳсулотларини ишлаб чиқариш юқори хавфли ишлаб чиқариш объекти сифатида таснифланганлигини ҳисобга олсак, ишлаб чиқаришнинг барча даражадаги саноат ва экологик хавфсизлигини таъминлашга қодир ҳамкорни жалб қилиш зарур. Маҳсулотларни оператив бошқариш ва сотишнинг технологик ва тижорат хусусиятларидан келиб чиққан ҳолда, жаҳон нефть -кимё бозори асосан AҚШ, Европа, Хитой ва Россиядаги йирик ишлаб чиқарувчилар томонидан намойиш этиладиган жуда тор бозор ҳисобланади. Бир неча йиллар давомида «ҚазМунайГаз« АЖ дунёнинг энг йирик полиэтилен ишлаб чиқарувчилари билан музокаралар олиб борди, шундан сўнг 2021 йил октябр ойининг бошларида ХIV Евроосиё Kazenerjy форуми, «Самруқ-Қазина« AЖ, «ҚазМунайГаз« AЖ ва «Сибур« Холдинг «доирасида келишувга эришилди. Aтирау шаҳридаги «Миллий саноат нефть -кимё технопарки» махсус иқтисодий зонаси ҳудудида нефть -кимё лойиҳалари бўйича ҳамкорликнинг асосий шартлари тўғрисида битим имзоланди.\n«СИБУР Холдинг» ОAЖ-Россиянинг энг йирик нефть-кимё холдинги ва дунёдаги полиэтилен ишлаб чиқарувчиларнинг ТОП-10-сига киради, бу жаҳон даражасидаги ишлаб чиқарувчининг Қозоғистон нефть-кимё лойиҳасини амалга ошириш истиқболига ишончининг юқори даражасини кўрсатиши мумкин.\nТомонлар полиэтилен ишлаб чиқариш заводи қуриш ва қуввати полипропилен ишлаб чиқариш заводининг якуний қурилиши лойиҳаси доирасида Aтирау шаҳридаги интеграциялашган газ -кимё мажмуаси негизида ҳамкорлик шартларини аниқладилар. йилига 500 минг тонна. «ҚазМунайГаз» AЖнинг қўшма лойиҳада иштирок этиш улуши 60 фоиз, «СИБУР Холдинг» ОAЖ улуши 40 фоизни ташкил қилади. Полиэтилен заводи қурилишини 2027 йилгача якунлаш режалаштирилган.\nНефть -кимё лойиҳаларини амалга ошириш ва улардан фойдаланиш «ҚазМунайГаз» AЖ томонидан амалга оширилади.\nБундан ташқари, Қозоғистонда нефть -кимё саноатини ривожлантириш бўйича комплекс дастур ишлаб чиқилмоқда, бу эса саноат ва уй -рўзғор буюмларининг якуний тайёр маҳсулотига, шу жумладан илмий -тадқиқот ва тажриба -конструкторлик ишларини қайта тақсимлашнинг бутун занжирини яратиш учун зарур шартдир.\nБунинг Қозоғистон учун қандай фойдаси бор?\n1. Қозоғистон Республикаси ялпи ички маҳсулотига йиллик ҳиссаси - 1,2 фоизгача;\n2. хорижий инвестицияларни жалб қилиш - 6,2 миллиард доллар;\n3. мамлакат бюджетига солиқ тушумлари - 5,5 миллиард доллар;\n4. иш ўринлари яратиш:\n- фаолият даврига - 875 иш ўрни;\n- қурилиш даврида - 8000 га яқин иш ўрни;\n5. этилен пиролизи ва полимеризацияси учун илғор хорижий технологияларни узатиш;\n6. йиллик даромади 2 миллиард доллардан ортиқ бўлган экспортбоп маҳсулотлар билан минтақадаги энг йирик нефт-кимё лойиҳасини амалга ошириш.\nБугун биз ишонч билан айтишимиз мумкинки, Қозоғистонда газ -кимё кластерининг ташкил этилиши лентани кесиш ва янги ишлаб чиқаришни бошлаш тугмачасини босиш эмас, балки нефть ва газни қайта ишлашни модернизация қилиш занжирининг натижасидир. Қозоғистонда «ҚазМунайГаз» AЖ ташаббуси билан ишлаб чиқарилган, мамлакат бозорида ҳам, чет елда ҳам талаб қилинадиган янги турдаги маҳсулотларни чиқариш демакдир.


У.Ҳақназаров: Гулнора Каримова нима учун Рамзан Қодиров билан учрашди? (1) « Ўзбекистон Халқ Ҳаракати\nУ.Ҳақназаров: Гулнора Каримова нима учун Рамзан Қодиров билан учрашди? (1)\nГ.Каримова Р.Қодировдан “Путин билан учрашиб унинг (Гулноранинг) кейинги пайтда йўл қўйган хатоларини кечиришини илтимос қилган”.\n19 January 2013 - 18:57\nМақоланинг 2-қисми, 3-қисми\n2012 йил декабрь ойи ўрталарида Ўзбекистон Президентининг тўнғич қизи Гулнора Каримова Озарбойжон пойтахти Бокуда Чеченистон Республикаси Президенти Рамзан Қодиров билан учрашган. Ушбу учрашувда Г.Каримова Р.Қодировдан “Путин билан учрашиб унинг (Гулноранинг) кейинги пайтда йўл қўйган хатоларини кечиришини илтимос қилган”. Шундай қилиб…\nКаримовнинг “махсус вакили” Путиннинг “махсус вакили”га таъзим бажо айлайди\nР. Қодиров билан учрашувда Г.Каримова қасам ичиб “катта шов-шувларга сабаб бўлган Россиянинг МТС ширкати масаласида ўзбек тарафи (яъни Гулноранинг ўзи) ҳукуматдаги бузғунчи кучларнинг фитналарига дучор бўлганини” айтган. Фитначи дейилганда эса МХХ раиси Рустам Иноятов назарда тутилган…\nГулнора Каримовага кўра “Фитна”нинг маъноси МТС ширкатининг Хитой маҳсулоти бўлган HUAWEI” и “ZTE” эшитиш жиҳозлари воситасида ўзбек юқори мулозимларини тинглаши ҳақида МХХ раиси Р. Иноятовнинг узлуксиз ихборларига ишониб, ўзбек ҳукуматининг бу ширкатга ҳужум қилишидир.\nБиз, деган Гулнора Каримова, МХХнинг бу фитна хабарларига ишондик ва хавфсизлик нуқтаи назаридан аввал МТСни ёпишга, сўнг уни давлат мулкига айлантиришга ва бу ширкат ихтиёридаги Хитой эшитиш жиҳозларини Ўзбекстондан олиб кетишга мажбурлашга ва унинг лицензиясини янги инвесторга беришга қарор қилдик. Гулнора Каримова Р. Қодировдан МТСга тааллуқли бу изоҳни В. Путинга етказишини сўраган. Бу билан Гугуша отасининг меросхўри сифатида нафақат Ўзбекистонда, балки Россияда ҳам ўз обрўсини сақлаб қолмоқчи эканлигини айтган.\nБу сўзлари билан Гулнора Каримова рус ва хориж матбуотида ўзининг ва отасининг молиявий ва бошқа жиноятларини ошкор қилувчи матбуот хабарларининг тарқалишини истамаслигини ҳам Р. Қодировга тушунтирмоқчи бўлган.\nКаримов оиласи жиноятларининг ошкор бўлишида Кремлнинг қўли борлигини англаган Гулнора айниқса ўзининг шаҳвоний саргузаштлари туширилган расмлар ва видео тасмаларнинг рус ва яҳудий матбуотига тушишидан ташвишланмоқда.\nБокудаги учрашувда Гульнора Каримова Р.Қадировга шундай деган: “Биз икки томонлама (ўзбек ва рус) муносабатларни нормаллаштириш, уларни аввалги дўстона шаклга қайтариш учун фойдани энг кўп келтирадиган ўзбек ширкатларини Россия инвесторларига қулай шартларда беришга розимиз” .\nГулноранинг илтимосини В. Путинга етказишдан бош тортган Р.Қодиров эса шундай деган:\n“Менимча сиз менга айтаётган маълумотлардан Путиннинг хабари бор. У киши билган нарсаларни мен Россия Президентига хотирлатишимга эса ҳожат йўқ”.\nБу Г. Каримованинг ўз афсус-надоматларини Кремлга етказишга бўлган иккинчи уриниши эди. Биринчи марта 2012 йилнинг ноябрь ойида унинг бундай илтимосини ўзбек олигархи Алишер Усмонов рад қилганди. Ўшанда Гугуша А. Усмоновдан Путинга нафақат МТС масаласидаги узрни, айни пайтда Кремль “Ота”нинг ворислигига ўз номзодлигини қабул қилиши илтимосини етказишни ҳам сўраганди. Фақат Кремлга яқинлиги билан танилган бу ўзбек олигархи Гугушанинг бу илтимосини Путинга етказишни қатъиян рад қилган. Бу учрашувдан ўзига сабоқ чиқарган Гулнора Каримова эса Р. Қодиров билан учрашганда, фақатгина МТС масаласини кун тартибига келтирган ва ўзининг ворислик масаласини айтишга журъат этолмаган.\nҚизиқарли тарафи шуки, Ўзбекистон Президентининг тўнғич қизи бундай ташаббуслари билан нафақат Путин олдида тиз чўккан, балки уларда Ўзбекистон МХХ раиси Рустам Иноятовдан ҳам рус томонига шикоят қилган. Шундай қилиб…\nГулнора Каримова vs Рустам Иноятов\nБу икки шахс орасида яширин кураш Гулноранинг Тошкентлик тадбиркорлар тижоратини (бизнесини) ўзлаштириши билан бошланган. Маълумки, Рустам Иноятов Тошкент клани бошлиғи сифатида пойтахт тадбиркорларини ўз қаноти остига қўриқлаб келарди. Хусусан, ООО Алп Жамол (эгаси – Мухиддин Жамолов), “Капитал Банк” (эгаси – Ботир Раҳимов), Ғафур Раҳимов, Салим Абдувалиев ва бошқа йирик тадбиркорларнинг бизнесининг қўриқчиси МХХ раисининг ўзидир. Шунингдек, Р. Иноятов ресторон “бизнеси” билан шуғулланадиган катта ва кичик тадбиркорларнинг ҳам қўриқчисидир.\n2006-2007 йиллардан бошлаб Гулнора Каримова ўзига ёққан ва Тошкент кланига оид бўлган кафе, ресторан, меҳмонхона каби корхоналарни “ўзлаштириш” билан Р. Иноятовнинг яширин ғазабига дучор бўла бошлаганди. МХХ раиси ҳозиргача Гулноранинг бу ёвуз қилиқларига қарши на Президент Каримовга, на Гугушанинг ўзига очиқ норозилик билдира олмайди. Шу билан бирга, Иноятов “ўзбеклар энг кўп нафратланадиган” бу икки шахсга яширин зарбалар беришни ҳам канда қилмайди..\nЎша йилларда Р.Иноятов асосан ўз қўл остидаги журналистлар орқали Гугушага қарши қора ташвиқотни ўтказишга уринганди. Фақат бу ишда муваффақият қўлга киритилмагач, бундай ташвиқотни қўшни давлатларнинг махсус хизматлари ва Европа оммавий ахборот воситаларини ишга солиб амалга оширишга киришилди.\nР. Иноятовнинг очкўз Гулнорага қарши кучли зарбаси айнан МТС масаласида амалга ошди. Россиянинг бу ширкатига аллақачон кўз тиккан Гулнора Каримова МХХнинг Хитой махсулоти бўлган эшитиш жиҳозлари ҳақидаги сохта ихборларига ишониб, русларнинг бу ширкатини “ўзлаштирмоқчи” бўлди.\nМТС атрофидаги бу жанжал билан бирга айни вақтда Европа оммавий ахборот воситалари Гулнора Каримованинг жиноятларини фош қилишни ҳам бошлаб юборди ва бу бугун ҳам давом эттирилмоқда. Гугуша эса МХХга ишониб «МТС-Узбекистан»га очкўзларча ташланиш билан қопқонга тушганини энди фаҳмлаб етмоқда.\nР. Қодиров ва А. Усмонов билан учрашувларда Гулнора мана шу “ҳақиқатларни” Россия Президенти билишини истаган эди. Фақат юқорида таъкидлангани каби Р. Қодиров ва А. Усмонов Путин “ҳамма гапдан хабарбор” дея, бу ишни ўз зиммаларига олишни истамадилар.\nБу илтимос орқали Гулнора Каримова нафақат узр сўраш ва Россия Президентининг ишончига киришни, балки шу билан бирга манбаси Тошкентдаги «Мустақиллик» метро бекати ёнидаги бино (МХХ биноси) бўлган ва хорижий оммавий ахборот воситаларида ўзига қарши юритилаётган қора ташвиқотни тўхтатишни ҳам истаганди. Бугун Гугуша ўзини расво қилган «МТС», «Telia Sonera», «Takillant» ширкатларига алоқали жанжалларнинг орқасида ким турганини англай бошлади. Шунингдек, у МХХ Раиси Р.Иноятовнинг Россия ФСБсида Путинга яқин одами борлигига ҳам фаҳми етган бўлса керак…\nШунга қарамасдан, бу шов-шувли жанжаллар орқасида МХХ раиси Иноятов турганлиги ва “Раис”нинг (ўзбек чекистлари Иноятовга шундай лақаб қўйишган) Россия ФСБсининг одами эканлиги ҳақида Гулноранинг қўлида далиллар йўқ. Шунинг учун Гулнора Каримова ҳозирги кунда ўзбекларнинг бош чекистига қарши сабр қилиб, бирор амалий тадбир қилганича йўқ. У бу масалада қулай пайтни, яъни 2015-2016 йилларни кутаётган бўлиши мумкин. Каримов оиласининг режасига кўра бу йиллар Гулноранинг Ўзбекистон Президенти сифатидаги илк йиллари бўлади ва МХХ раислиги лавозимини Гулнора Каримова “бизнес-империя”сининг қўриқчиси Шухрат Ғуломов эгаллайди…\nФақат Р. Иноятов бошчилигидаги Тошкент клани Каримовлар оиласи режаларига қарши нималарни режалаётганидан Гулнора Каримованинг хабари йўқ… Шундай қилиб…


Франция ҳукумати бурқага оид қонун лойиҳасини ишлаб чиқишга қарор қилган - BBC O'zbek\nImage caption Францияда жами бўлиб 2 мингга яқин аёл ниқоб ёки бурқа кийиши айтилади\nФранция ҳукуматига кўра, муслималарга юзларини ҳам бекитадиган ниқоб ва бурқа кийиб юришни таъқиқлашга оид қонун лойиҳасини келаси ойдан бошлаб муҳокамага қўйишни режаланмоқда.\nҲукумат ниқобни қай даражада чеклаш масаласида ойлардан бери бир қарорга кела олмаётганди. Президент Саркозий бурқа аёллар нуфузи ва францияликларнинг жамиятга қарашларини таҳқирлаши ҳақида айтган. Аммо, у мусулмонларга тамға бўлиши мумкин бўлган ҳар қандай қонунга эҳтиёткор ёндашишни айтган.\nФранция парламентининг кўплаб аъзолари-ҳам ўнг қанот ва ҳам чап қанотдагилар мутлақ таъқиқ жорий этишга чақиришмоқда. Бироқ, ўтган ой Франция Давлат Кенгаши муслималар юзларини бекитадиган ниқоб ва бурқани таъқиқлаш қонунга зид тушиши мумкинлигини айтганди.\nДавлат Кенгашига кўра, юзни бекитувчи ниқоб ёки бурқани мутлақо чеклаш қонуни мамлакат ва ё Оврўпо маҳкамалари томонидан рад этилиши мумкин.\nҲозир эса расман бу огоҳлантиришлар назарга олинмаётган кўринади. Президент раислигида ўтган ҳукумат қўмитаси йиғинида жамоат жойларида бурқа кийишни бутунлай таъқиқлашга оид янги қонун лойиҳасини ишлаб чиқишга келишилган.\nҚонун лойиҳасини май ойида парламентга тақдим этиш ва июл ойиларидан бошлаб кучга киритиш режаланмоқда. Ҳукуматнинг қаттиқўл чораси Франциядаги кўпчиликнинг хоҳиш-иродасини ифодалаши мумкин. Яқинда ўтказилган сўров натижалари 57 фоиз аҳоли ниқоб ёки бурқага бутунлай таъқиқ қўйишни исташини кўрсатганди.\nРасмий ҳисоб-китобларига кўра, Францияда ҳаммаси бўлиб 2 мингга яқин хотин-қиз ниқоб кияди. Ҳукумат маслаҳатчилари таъқиқ осонгина мамлакат ва ё Оврўпо маҳкамалари тарафидан рад этилиши мумкинлигини билишади.\nФранция Давлат Кенгаши бурқани таъқиқлашга қарши


← Janubiy Turkiston ijodkorlari\nPosted on Sunday, March 11, 2012\tby TURONZAMIN\nДон Лемон: Фареед, биз бугун суриялик тўдаларни қуроллантириш ҳақидаги чорловларни эшитаяпмиз. Мен сен ўзингни АҚШ президенти ўрнига қўйиб кўришни истардим. Ўша ҳолатда нима қилган бўлар эдинг?\nФареед Зақория: Менимча, бу жудаям қалтис ҳаракат бўлар эди ва мен бу ишга қўл урмаган бўлардим. Бунинг сабабини тушунтираман.\nБиринчидан, Сурия жўғрофий нуқтаи назардан жуда мушкул жойлашган. У тоғу даштлардан иборат. Сиз Ливияда эга бўлган имкониятлар Сурияда мавжуд эмас. Ливияда сиз икки қисмга бўлинган давлатга эга эдингиз. Мамлакат шарқида жойлашган Бенгазини денгиз орқали бемалол таъминлаш мумкин эди. Шу шаҳарни макон қилиб олган тўдалар бор эди. Улар ўтиш даври ҳукуматини тузишди. Уларга қурол-яроғ ва бошқа воситалар Миср ва Ўрта Ер денгизи орқали етказиб берилди. Сурияда бундай имкониятларнинг бирортаси йўқ.\nБундан ташқари, Россия ва Хитой бунга мутлақо қаршилик кўрсатишмоқда. Шундай қилиб бу тадбирни БМТ орқали амалга ошириб бўлмайди. Бу халқаро ҳуқуқни бузган ҳолда қандайдир бирлашган кучлар ёки НАТО шафелигида рўёбга чиқарилиши мумкин. Ва ниҳоят, бунда муваффақият қозониш имконияти жуда пастдир. Қолаверса, Ассад ҳукумати ҳалиям армияни ҳам, хавфсизлик хизматиниям оммавий дезертирсизларсиз, кўплаб қуролга эга ҳолда бошқариб турибди. У ерда бирор нарсага эришишнинг ҳам, ютқазишнинг маъноси йўқ. Шунинг учун АҚШнинг ҳарбий аралашувларини қўллаб-қувватламаган бўлардим.\nДон Лемон: сиз Сурия атрофидаги мамлакатларни тилга олиб ўтдингиз. Суриядаги вазият қўшни мамлакатларга қандай таъсир кўрсатади? Масалан, Ироқ ёки Эронга?\nФареед Зақория: Агар сиз сўнгги бир ёки икки йил давомида юз бериши мумкин бўлган фуқаролик уруши ёки режимнинг қулашини назарда тутаётган бўлсангиз, у ҳолда бундан, энг аввало, Эрон катта йўқотишга учрайди.\nЭрон ва Сурия жудаям қалин дўст. Эрон Ассад ҳукумати борасида катта таваккал қилган. Агар бу режим қулайдиган бўлса, ўзининг энг яқин ҳамкоридан, таянчидан ажраб қолади. Русларнинг бу борадаги муносабати ҳам унчалик эмас. Минг афсуски, ҳеч ким бу давлатдаги хаос ва беқарорлик боис унга хайрихоҳ эмасдик туюляпти. Ҳамманинг кўнглида ғулғула бор.\nЭнг катта муаммо, табиийки, Сурия Саудия ва Эрон кучларининг дин ва мазҳаб йўлидаги тўқнашувлари марказига айланиб қолишидир. Бу ҳам Ассад ҳукуматининг қулашига олиб келиши мумкин…\nДон Лимон: Фареед, айтгангиздек, руслар Башар Ассадга яқиндан ёрдам кўрсатганликда ва Хомс шаҳридаги хунрезликларга “яшил чироқ”ни ёққанликда айбланмоқда. Россиянинг бу саъй-ҳаракатлари замирида нималар ётибди?\nФареед Зақория: Руслар ҳар доим БМТнинг режимларни ағдариш воситаси сифатида фойдаланилишига қарши чиқиб келган. Қолаверса, улар Сурия билан шерик мамлакат бўлиб, бу ришталар совуқ уруш йилларидан бери бор.\nВа охир-оқибат, агар одамлар режимдан норози бўлиб кўчага чиққан бир даврда БМТнинг аралашиши яхши натижалар бермаслигини яхши тушунишади. Чунки Россияда ҳам бундай митинглар оммавий равишда ўтказилмоқда. Шу боис ҳам руслар одамлар кўчага чиқиб, режимдан нолир экан, бунда БМТ хавфсизлик кенгашининг розилиги билан аралашиш мумкин бўлган халқаро принципни яратишмоқчи, холос.\nУшбуни халқаро ҳаёт ва сиёсатга қизиқадиган тенгқурлари учун ёш блоггер Юсуфбек Тошкентбоев таржима қилган.


Ўзбекистон мусулмонлари идораси фитр садақа ва фидя миқдорини белгилади — Review.uz\nБу йилги фидя миқдори эса бир мискиннинг бир кунлик озиқ-овқати баробарида бўлиб, унинг ўртача қиймати 20 минг сўм деб белгиланди.\nТаъкидланишича, фитр садақаси қуйидаги тўрт нарсанинг қиймати баробарида чиқарилади. Улар: буғдойдан ярим соъ, арпадан бир соъ, майиздан ярим соъ ва хурмодан бир соъдир. Бир соъ тақрибан 4 килограммга тенг.\nБугунги кунда мазкур маҳсулотларнинг Тошкент бозорларидаги нархлари ўрганилганда 1 кг буғдой ўртача тўрт минг сўм, 1 кг арпа ўртача уч минг сўм, 1 кг майиз ўртача ўттиз беш минг сўм ва 1 кг хурмо ўртача ўттиз минг сўм экани маълум бўлди.\nШунга кўра, 2020 йил (1441 ҳижрий йил) учун фитр садақасининг миқдори:\nИслом шариатига кўра, фитр садақаси моли закот нисобига етган мусулмон киши томонидан мискинларга берилиши вожиб бўлган садақа бўлиб, уни Рамазон ойи давомида бериш мақсадга мувофиқ саналади.


Мундиал сари. Танишинг - Перу терма жамоаси\n22 май, 2018, 22:38 1591\nБарчамизга маълумки саноқли кунлардан сўнг Россия яшил майдонларида футбол бўйича XXI жаҳон чемпионати старт олади. Сайёрамизнинг энг йирик мусобақаси олдидан SPORTS.uz сайти сиз азиз мухлисларни мундиалда иштирок этувчи терма жамоалар билан таништиришда давом этади. Бу сафар мундални нақд 36 йил кутган Жанубий Америка қитъаси вакили - Перу терма жамоаси ҳақида фикр юритамиз.\nПеру - Жанубий Америка қитъасининг ўртамиёна терма жамоаларидан бири ҳисобланади. Перуликлар ўзларининг илк учрашувини 1927 йилнинг 1 ноябрь куни қитъадоши Уругвай терма жамоасига қарши ўтказишган ва 0:4 ҳисобида имкониятни бой бериб қўйшган.\nПеру терма жамоаси 1930 йил Уругвайда ўтказилган илк мундиал иштирокчиси ҳисобланади. Аммо ўшанда улар ўз иштирокларини мусобақанинг гуруҳ босқичидаёқ тўхтатишган.\nШундан сўнг перуликлар ўзларининг мундиалдаги кейинги иштирокини нақд 40 йил кутишга мажбур бўлишди. Аниқроғи Перу 1970 йил Мексикада ўтказилган тўққизинчи жаҳон чемпионатида иштирок этди. Ўша мусобақада перулик футболчилар гуруҳда Германия, Болгария ва Марокаш терма жамоасига қарши ўйинлар ўтказишган. Дастлабки икки ўйинда Болгария (2:1) ва Марокаш (3:0) таслим этилгач, сўнгги турда Германияга 1:3 ҳисобида имконият бой берилди. Аммо, шундай бўлсада улар гуруҳда иккинчи ўрин билан кейинги босқичга йўл олишди. Лекин чорак финалда улар Бразилияга тўқнаш келишди ва 4:2 ҳисобида имкониятни бой бериб, мусобақадаги иштирокларини тўхтатишди.\nШундан сўнг Перу орада 1974 йилги Германия мундиали саралашидан ўта олмади. Лекин 1978 йил Аргентинада ўтказилган мусобақада иштирок этди. Перу терма жамоасига бу сафар гуруҳ босқичида Голландия, Шотландия ва Эрон терма жамоалари рақиблик қилишди. Ушбу босқичда иккита ғалаба ва бир дуранг қайд этган Перу бу сафар ҳам чорак финал йўлланмасини қўлга киритди. Аммо улар яна шу босқичда ўз иштирокларини тўхтатишга мажбур бўлишди.\nОрадан тўрт йил ўтиб, 1982 йил мундиалга Испания яшил майдонлари мезбонлик қилди. Перу эса гуруҳда Польша, Италия ва Камерун терма жамоаларига қарши кураш олиб борди. Дастлабки икки турда Камерун (0:0) ва Италия (1:1) билан дуранг ўйнаган перуликлар сўнгги турда кутилмаганда Польшага 5:1 ҳисобида имкониятни бой бериб қўйишди. Шу тариқа гуруҳда сўнгги поғонага тушиб қолган Перу учун Испания мундиали муддатидан аввал якунига етди.\nЭътиборлиси, юқоридаги мундиалдан сўнг перулик футболчилар то ЖЧ-2018га қадар бирорта ҳам жаҳон чемпионатларида иштирок эта олишмади. Ниҳоят саралашдан муваффақиятли ўтган Перу Россия майдонларида ўтадиган мундиалда иштирок этиш йўлланмасини қўлга киритди. Энди улар мусобақанинг “С” гуруҳида Франция, Австралия ва Дания терма жамоаларига қарши кураш олиб боришади.\nҚитъа биринчиликларидаги натижалари\nПерунинг Америка кубокларидаги илк иштироки 1927 йилга тўғри келади. Ўшанда ушбу мусобақага Перунинг ўзи мезбонлик қилган. Якунда эса майдон эгалари мусобақанинг бронза медалларини қўлга киритишган. Орадан икки йил ўтиб Аргентинадаги чемпионатда эса тўртинчи ўринни эгаллашди. 1935 йилги қитъа биринчилиги яна Перуда ўтказилди ва яна майдон эгалари бронза медалларини қўлга киритишди. 1937 йил эса мусобақа яна Аргентина майдонларида бўлиб ўтди. Бироқ, бу сафар Перу олтинчи ўрин билан кифояланди.\nНиҳоят 1939 йилги қитъа чемпионатига яна Перу мезбонлик қилди. Аммо, бу сафар натижалар тамомила бошқача бўлди. Финалга қадар етиб келган перулик футболчилар ҳал қилувчи баҳсда Уругвайга қарши майдонга тушишди. Мухлисларнинг қўллаб-қувватлашлари ёрдамида Перу рақибини 2:1 ҳисобида енгди ва ўз тарихидаги илк совринни қўлга киритди.\nПеру 1941 йил тўртинчи ўрин ва 1942 йил бешинчи ўринни эгаллади. Шундан сўнг 1945 ва 1946 йилги қитъа биринчиликларида иштирок этмади.\n1975 йилга келиб Перу яна чемпионликни тантана қилди. Унгача эса икки марта (1949, 1955) бронза медалларини қўлга киритди. 1975 йилги чемпионатдан сўнг Перу то 2011 йилга қадар ушбу мусобақада медалларни қўла кирита олмай келди. Лекин 2011 йил Аргентинада ва орадан тўрт йил ўтиб 2015 йил Чилида ўтказилган мусобақаларда кетма-кет бронза медалларини ўзиники қилиб олди. 2016 йил АҚШда ўтказилган мусобақада эса улар чорак финалга қадар етиб боришди.\nПеру терма жамоаси ҳақида қизиқарли фактлар\nЭнг йирик ғалабаси: 1938 йил 11 август, Перу – Эквадор 9:1.\nЭнг йирик мағлубияти: 1997 йил 26 июнь Бразилия – Перу 7:0.\nЭнг кўп ўйин ўтказган футболчи: Роберто Паласиос (128).\nЭнг яхши тўпурар: Паоло Герреро (28).\nФИФА рейтингидаги энг юқори ўрни: 10-ўрин (2017 йил).\nФИФА рейтингидаги энг паст ўрни: 91-ўрин (2009 йил).\nАйни дамда Перу терма жамоасига аргентиналик мутахассис Рикардо Гарека бош мураббийлик қилмоқда. Қуйида эса ЖЧ-2018да Перу шарафини ҳимоя қилиши мумкин бўлган футболчилар таркиби билан танишиб олишингиз мумкин.\nДарвозабонлар: Педро Гальесе (Веракрус, Мексика), Хосе Карвальо (Университарио), Карлос Каседа (Университарио);\nҲимоячилар: Луис Абрам (Велес Сарсфилд, Аргентина), Альберто Родригес (Атлетико Хуниор, Колумбия), Андерсон Сантамария (Пуэбла, Мексика), Мигель Трауко (Фламенго, Бразилия), Луис Адвинкула (Лобос БУАП, Мексика), Мигель Араухо (Альянса Лима), Альдо Корсо (Университарио), Нильсон Лойола (Мельгар), Кристиан Рамос (Веракрус, Мексика);\nЯрим ҳимоячилар: Педро Акино (Лобос БУАП, Мексика), Вильдер Картахена (Веракрус, Мексика), Кристиан Куэва (Сан-Паулу, Бразилия), Эдисон Флорес (Ольборг, Дания), Паоло Уртадо (Витория, Бразилия), Серхио Пенья (Гранада Б, Испания), Анди Поло (Портленд Тимберс, АҚШ), Ренато Тапиа (Фейеноорд, Голландия), Йосимар Йотун (Орландо Сити, АҚШ);\nҲужумчиар: Андре Каррильо (Бенфика, Португалия), Рауль Руидиас (Морелия, Мексика), Жефферсон Фарфан (Локомотив, Россия).\nМаълумот учун, Перу ЖЧ-2018даги ўзининг илк учрашувини 16 июнь куни Дания терма жамоасига қарши ўтказади.\nФутбол | 22 сентябрь, 2018, 16:26\n"Барселона"нинг муваффақиятлари "Ливерпул"га фойда келтиради, чунки...


«Барча вилоят, туман ва шаҳар ҳокимликларида фуқароларнинг кунлик қабули йўлга қўйилиши шарт!!! Zakovat.uz\n«Барча вилоят, туман ва шаҳар ҳокимликларида фуқароларнинг кунлик қабули йўлга қўйилиши шарт!!!\nШавкат Мирзиёев раислигида аҳоли мурожаатлари билан ишлаш тизимини янгича ташкил қилиш чора-тадбирлари бўйича видеоселектор йиғилиши бўлиб ўтди. Бу ҳақда Президент матбуот котиби хабар қилди.\nДавлат раҳбари Халқ қабулхоналари ва сайёр қабуллар одамларда муаммоларини ҳал қилиш мумкинлигига катта ишонч уйғотганини таъкидлади.\nМасалан, 4 йил олдин валюта айрибошлаш, прописка, пенсия ва нафақаларни нақд пулда олиш масалалари бўйича ҳар ойда ўртача 100 мингта мурожаат тушган. Бу соҳаларда қулайлик яратилиб, муаммолар ҳал этилгани туфайли уларга оид мурожаатлар бутунлай тўхтаган. Ёки Ўзбекистон фуқаролигини олиш тартибларининг енгиллаштирилгани муносабати билан 100 мингга яқин оила енгиллик кўрган. Йиғилишда аҳоли мурожаатлари билан ишлаш ҳолати вазирлик ва ҳудудлар кесимида кўриб чиқилмоқда.\n«Биринчи галда, одамларимизни мурожаат қилишга энг кўп мажбур қилаётган тизимли муаммолар ва уларни келтириб чиқарувчи сабабларни маҳалланинг ўзида бартараф этиш асосий вазифа бўлиши керак. Вилоят, туман ва шаҳар ҳокимлари, сектор раҳбарлари бир ҳафтада икки кунни фуқароларни қабул қилиш ва уларнинг мурожаатларини ҳал қилишга ажратади.\nКўпчилик вилоят ҳокимларининг қабул куни ҳар ойнинг тўртинчи шанбаси, яъни бир ойда бир марта қилиб белгиланган. Эртадан бошлаб барча вилоят, туман ва шаҳар ҳокимликларида фуқароларнинг кунлик қабули йўлга қўйилиши шарт.\nШунингдек, аҳоли тўғридан-тўғри тун-у кун мурожаат қилиши учун бир ҳафта муддатда ҳар бир вилоят, туман ва шаҳар ҳокимларининг виртуал қабулхоналари ва ижтимоий тармоқларда алоҳида саҳифалари ташкил этилсин», – дейди Шавкат Мирзиёев.\nТошкентдаги “Сокин сой” кафеси яқинида жанжал содир бўлди\nЕвропанинг икки мамлакатида деярли барча карантин чекловлари бекор қилинмоқда\nКоронавирус: Касалланиш ҳолатлари камаймоқда\nДам олиш кунлари ҳаво ҳарорати сезиларли даражада пасайиши кутилмоқда\nЎзбекистонда қанча аҳоли коронавирусга қарши тўлиқ эмланди?\nАянчли ЙТҲ оқибатида 3 нафар талаба вафот этди\nССВ огоҳлантирди - Тошкент шаҳрида вазият жиддий...\nКоронавирусга қарши «супериммунитет» ҳосил қилиш усули маълум қилинди


Ким Чен Ин КХДРнинг асосий душмани қайси давлат эканини маълум қилди - XABAR.INFO\nКим Чен Ин КХДРнинг асосий душмани қайси давлат эканини маълум қилди\nPosted on 10.01.2021 10.01.2021 Author Admin\nКорея Ишчилар партиясининг 8-қурултойида КХДР Давлат кенгаши раиси Ким Чен Ин АҚШ расмий Пхеньяннинг асосий душмани эканлигини айтди. Бу ҳақда 9 январь куни Кореянинг Марказий телеграф агентлигига таяниб, «Korrespondent.net» хабар берди.\nШимолий Корея раҳбарининг сўзларига кўра, президенти ким бўлишидан қатъи назар, расмий Вашингтоннинг КХДРга нисбатан сиёсати ўзгармайди. Унинг таъкидлашича, «душманлик сиёсатидан» узоқлашиш икки мамлакат ўртасидаги муносабатларни яхшилашга ёрдам беради.\nШунингдек, у расмий Пхеньян ўз ядровий қуролини ривожлантиришда давом этиши кераклигини таъкидлади, аммо КХДР ядро қуролини фақат душман кучлари унга биринчи бўлиб ҳужум қилган тақдирдагина ишлатишини айтиб ўтди.\nТуристлар учун энг яхши давлат эълон қилинди.…\nСаудия Арабистони бу йилги Ҳаж зиёрати асосий…\nСардоба сув омборида юз берган фалокатнинг асосий…\nОЛДИНГИ СAХИФAСув қувурлари музламаслиги учун нима қилиш керак?\nКЕЙИНГИ СAХИФAЗафар Ҳошимов битта авторақам 600 млн сўмга сотиб олинганига муносабат билдирди


Ҳабиб Нурмагомедовнинг отаси вафот этди – Газета.uz\nLotinchada 3 июл 2020, 22:18 Спорт Жаҳон\nМашҳур аралаш яккакураш жангчиси, UFCнинг енгил вазн тоифасидаги чемпиони Хабиб Нурмагомедовнинг отаси ва мураббийи Абдулманап Нурмагомедов Москвада вафот этди, дея хабар беради Чеченистон президенти Рамзан Қодиров ўз Telegram каналида.\n«Дўстлар, менга қайғули хабарлар етиб келди. Абдулманап Нурмагомедов бу дунёни тарк этди. Мен бутун чечен халқидан Абдулманап Магомедовичнинг оиласига самимий ҳамдардлик билдираман! У яхши ном, муносиб авлодни вояга етказиб, бизни тарк этди! Бу Аллоҳнинг иродасидир ва бу тақдир!», — деб ёзди Чеченистон раҳбари.\nEurosport хабар беришича, 25 апрель куни Абдулманап Нурмагомедов икки томонлама пневмония билан касалхонага ётқизилган. Кейинчалик у инсульт ва юрак жарроҳлигини бошидан кечириб, комага тушиб қолганди. Таъкидланишича, унга коронавирус ташхиси қўйилган.\nРоссия президенти Владимир Путин Хабиб Нурмагомедовга телефон қилиб ҳамдардлик билдиргани маълум қилинади.\nМаълумот учун, Абдулманап Нурмагомедов 1962 йили Доғистонда туғилган. У дзюдо ва самбо бўйича Россияда хизмат кўрсатган мураббий ва жанговар самбо бўйича Доғистон терма жамоаси катта мураббийи сифатида фаолият юритган.\nШунингдек, 2019 йил сентябрь ойида Абдулманап Нурмагомедов жанговар самбо бўйича энг кўп чемпионларни тарбиялагани учун Россия рекордлар китобига киритилган. У 18 жаҳон чемпионини тарбиялаган.\n«Газета.uz» 1 682\n23.09 Сув таъминоти ва канализация тизимларига ноқонуний уланишлар давлат бюджетига 8,4 млрд сўм зарар етказган\n23.09 «Қинғирликнинг ҳиди келяпти» — Экопартия раҳбари дарахтларнинг яширинча кесилиши ҳақида\n23.09 5 октябрдан Москвадан Ўзбекистон шаҳарларига авиарейслар сони оширилади\n22 сентябрь куни Ўзбекистонда 531 кишида коронавирус аниқланди


Бир ёшли бемор қизалоқ Зулфизар\nТошкентлик 21 ёшли Сарвар "Соғлом бола” йилида ногирон туғилган боласини операция қилдириш учун имтиёз изламоқда. Сардорнинг айтишича, лаби кемтик ва бурун бўшлиғи касаллиги билан туғилган қизини хусусий клиникаларда операция қилдириш қимматлик қилмоқда. Давлат шифохоналарида эса йиллаб навбат кутиш керак.\nТошкентлик Сарварнинг қизи Зулфизар бир ёшга кирди.\nЧақалоқ бир қанча жисмоний камчиликлар билан дунёга келди. Унинг пастки лаби кемтик бўлиб, унга “қуёнлаб” ташхиси қўйилди.\nБундан ташқари, қизалоқнинг бурун қисмида ҳам бир қанча туғма касалликлар борлиги аниқланди.\nЗулфизарнинг дадаси Сарварнинг айтишича, бурундаги касалликлар туфайли у нафас олишга қийналади:\n- Шу сабаб қизим нафас олишга қийналяпти ва баъзи оғир ҳолатларда бола кўкариб қоляпти, дейди Сарвар.\nОта ўтган бир йил давомида кўп марта дўхтирларга мурожаат қилгани ва операция учун катта пул сўрашаётганини айтади:\n- Операция кунини белгилашган ҳам, лекин мени пулим етмаяпти. Маошим оиламни боқишдан ортмайди. Шунинг учун “Соғлом бола” йилида ногирон болаларнинг операциясига бирор имтиёз борми деб сўрамоқчи эдим, - деди Сарвар.\nОзодлик Сарварнинг саволи ортидан Тошкент педиатрия тиббиёт институтининг клиникасига (собиқ СамПИ – таҳририят) мурожаат қилди.\nКлиниканинг ўзини таништирмаган мулозимига кўра, ногирон болаларни операция қилиш учун “Соғлом бола” йилида алоҳида имтиёзлар назарда тутилмаган:\n- Бизларда имтиёз деган нарса йўқ. Операцияга режа асосида келган беморлар рўйхатга қўйилади. Навбати беш кундан кейинми, бир ойдан кейинми ўшанда операция қилинади. Бу ерда пул тўланг, деган нарса йўқ. Сиз айтган "қуёнлаб" болалар операциялари пластик хирургия бўлимимизда бепул ўтказилади, - деди клиника мулозими.\nЎзбекистон Соғлиқни сақлаш вазирлигининг Оналар ва болалар саломатлигини ҳимоя қилиш бўлимининг ўзини таншитирмаган мулозимининг айтишича, ногирон болалар операцияси уларнинг ҳолатига қараб мутлақо бепул ўтказилади:\n- Ногирон болалар операцияси учун ҳеч ким пул олмайди. Мабодо, операция учун бирор хил дори клинакада бўлмаса, ота-она ўша дорини топиб келиши мумкин. Агар бирор муаммо бўлса, бизга мурожаат қилишсин, - деди вазирлик мулозими.\nМуҳтарам муштарий, агар сизни ҳам ташвишга солаётган муаммолар бўлса, шунингдек, ўзингиз гувоҳи бўлаётган воқеа-ҳодисалар борасида Озодликка хабар бермоқчи бўлсангиз, бизга қўнғироқ қилинг ëки Skypeда биз билан мулоқотга чиқинг!


ЎзА - Сайёр қабулларда муаммолар ўрганилиб, аксарияти жойида бартараф этилмоқда\n14.10.2017 14:48 Чоп этиш версияси\nСайёр қабулларда муаммолар ўрганилиб, аксарияти жойида бартараф этилмоқда\nЎзбекистон “Миллий тикланиш” демократик партияси Наманган вилояти кенгаши томонидан “Фидойинг бўлгаймиз сени, Ўзбекистон!” шиори остида ташкил этилаётган сайёр қабулларда муаммолар ўрганилиб, аксарияти жойида бартараф этилмоқда.\nКосонсой туманининг Чиндовул, Ширинбулоқ, Чўнгбоши, Учқўрғон маҳаллаларида ўтказилган шундай тадбирларда партиянинг халқ депутатлари туман Кенгашидаги гуруҳи аъзолари, вилоят ва туман партия ташкилотлари масъул ходимлари томонидан аҳолини қийнаётган муаммолар ўрганилди. Кўплаб муаммолар мутасадди ташкилотлар раҳбарлари иштирокида жойида ижобий ҳал этилди.\n– Илгари туманимизга вилоят марказидан автобус қатнар эди, – дейди Чўнгбоши маҳалласида яшовчи Т.Мамашаев. – Бироқ кейинги пайтда автобуслар ҳаракати бизга номаълум сабабларга кўра тўхтатиб қўйилди. Бу кексалар, аёллар, айниқса, узоққа қатнаб ўқийдиган, ишлайдиган ёшлар, ишчи-хизматчилар учун муайян қийинчиликлар туғдирмоқда. Такси йўналишидаги айрим хусусий ҳайдовчилар эса йўлкирани ўзлари истаганча белгилаб олмоқда. Шу муаммо ҳал этилмаса, йўловчиларга қийин бўлади. Айниқса, қишда бу муаммо янада ўткирлашади.\nМазкур масала “8-Дадахонов” сайлов округидан халқ депутатлари туман Кенгашига сайланган депутат, ЎзМТДП фаоли М.Холдоров, туман партия ташкилоти раиси А.Қаҳҳоровнинг ташаббуси билан қисқа фурсатда ижобий ҳал қилинди. Айни кунларда “Турон-95 М.Б.И” масъулияти чекланган жамияти автокорхонаси автобуслари Наманган – Косонсой йўналиши бўйлаб аҳолига хизмат кўрсатмоқда.\n– Юртимизнинг чекка ва бориш қийин бўлган жойлари аҳолисига транспорт хизмати тизимини яхшилаш, касб-ҳунар коллежлари ва академик лицей ўқувчилари учун имтиёзли транспорт қатновини таъминлаш партиямиз сайловолди платформасида белгиланган вазифалардан биридир, – дейди партия вилоят кенгашининг матбуот котиби О.Дадабоев. – Бу борадаги ишлар вилоят миқёсида давом эттирилади.\n"Учқўрғон" маҳалла фуқаролар йиғини раиси Ҳ.Аҳмедов сайёр қабулда маҳалладошлари номидан сўзга чиқиб, эҳтиёжманд оилалардан айримлари суюлтирилган газ баллони олишда қийналаётганини таъкидлади. Мазкур масала юзасидан “Водийгазтаъминот” унитар корхонаси Косонсой тумани филиали бошлиғига юборилган депуталик сўровидан сўнг шу ҳудудда истиқомат қилувчи кам таъминланган 7 хонадон соҳиблари суюлтирилган газ баллони билан таъминланди.\nЧўнгбоши маҳалласида жойлашган 30-мактабгача таълим муассасаси мудираси Н.Исмоилова ўзи раҳбарлик қилаётган болалар боғчасида тоза ичимлик суви муаммосини кўтарди. Мавжуд насос 200 метр ер қаъридан ичимлик сувини тортишга мўлжалланган ва бунинг учун электр энергияси узлуксиз етказиб берилиши тақозо этилади. Қолаверса, унга электр ҳисоблагич ҳам ўрнатиш керак. Мазкур масалага ижобий ечим топиш мақсадида юқори ташкилотлар раҳбарларига депутатлик сўрови жўнатилди.\nТадбирда фуқаролар томонидан тушган мурожаатлар асосида вилоят ва республика даражасида кўриб чиқиш талаб этиладиган айрим масалалар юзасидан зарур чора-тадбирлар белгилаб олинди.\nЎзМТДП Наманган вилояти ҳудудий партия ташкилотлари томонидан шаҳар ва туманлар, олис ва чекка қишлоқларда ўтказилаётган сайёр қабуллар муаммоларга ечим топиш билан бирга, аҳолининг ҳуқуқий маданиятини юксалтиришга хизмат қилмоқда.


UzAuto Motors автомобиль нархларини 3 млн сўмдан 19 млн сўмгача туширади - UzNews.uz\nБугун “Рақобат тўғрисида”ги қонун талаблари бузилиши бўйича қўзғатилган ишнинг давоми кўриб чиқилди.\nМонополияга қарши курашиш қўмитасининг махсус комиссияси томонидан ўтказилган текширувлар компания автомобил нархларларини ассоссиз оширилганини тасдиқлади. Унга кўра автомобиллар 3млн. сўмдан 19 млн сўмгача асоссиз оширилгани аниқланди. Бу ҳақда депутат Дониёр Ғаниев маълум қилди.\nУнга кўра комиссия UzAuto Motors АЖга бугундан бошлаб нархларни асоссиз оширилган қисмини бекор қилиб, автомобилларни камайтирилган нархларда сотиш бўйича кўрсатма берди. Шунингдек, март ойидан буён, яъни янги асоссиз оширилган нархларда автомобилларни сотиб олган мижозлар билан қайта ҳисоб китоб қилиш топшириғи берилди.\n“Комиссия қарори мажбурий кучга эга. Лекин компания комиссия қароридан норози бўлса, судга бериши ва жараён ҳали давом этиши ҳам мумкин” дея изоҳ қолдирган депутат.\nАввалроқ, Монополияга қарши курашиш қўмитаси ишни компания вакилларисиз ўтказаётгани ҳақида хабар қилганди.


Контракт пули текин бўлган Береа коллежига қабул қилинган ўзбек талабаси билан суҳбат - Uzbek Immigrant\nHomeМаслаҳатларКонтракт пули текин бўлган Береа коллежига қабул қилинган ўзбек талабаси билан суҳбат\nКонтракт пули текин бўлган Береа коллежига қабул қилинган ўзбек талабаси билан суҳбат\nYanvar 28, 2018 Mirakmal Niyazmatov Маслаҳатлар, Маълумот учун 0\nDostonbek Toirov, rasm Grantlar.uz vebsahifasidan olindi.\nМанба: Ушбу мақола илк маротаба http://grantlar.uz/ вебсаҳифасида чоп этилган. Қуйида унинг қисқартирилган кўриниши ўқишингиз мумкин. Тўлиқ матнини ўқиш учун бу ерга босинг.\nАҚШнинг Кентуккий (Kentucky) штатида жойлашган Береа коллежи (Berea College) дунёда энг кам учрайдиган коллежлардан бири. Таълим пули (Tuition fee) бутунлай текин бўлган олий таълим муассасаси ҳисобланади. Ушбу коллежда дунёнинг турли бурчагидан келган талаба ёшлар таҳсил олади. Биз ҳужжат топшириш, унга қабул қилиниш, коллежда олиб бориладиган ўқув жараёни ҳақида ушбу коллежга қабул қилинган ёш ва иқтидорли ўзбек талабаси Достонбек Тоиров билан суҳбат ташкиллаштирдик ва уни сиз билан бўлишмоқдамиз.\nЎзингиз ҳақингизда қисқача сўзлаб берсангиз\nМен, Достонбек Тоиров, 1998-йил Андижон вилоятининг Имом ота қишлоғида оддий оилада дунёга келганман. 6 ёшимдан бошлаб, Андижон шаҳрида 34-Давлат ихтисослаштирилган мактабида тахсил олганман. Бу мактабни имтиёзли тамомлагач, Андижон Давлат Университети қошидаги 5-Академик лицейда 3 йил ўқиганман. Береа коллежи тўғрисида лицейда биринчи курсда ўқиётганимда эшитганман, ва ана шундан сўнг бу ерда ўқиш менга жуда муҳим мақсадга айланган. Аммо, кейинчалик баъзи муаммолар сабабли, Ўзбекистондаги университетларга топширишга қарор қилганман. Лицейни муваффақиятли тамомлагач, Тошкент Халқаро Вестминстер Университетида грант имтиҳонига топширганман. Лекин, бу муваффақиятсиз якунланган ва фақат контранкт тўлов асосида қабул қилинганман. Аввал 4 йилга контрактни тўлай оламан деб ҳисоблаганман. Лекин Вестминтерда биринчи семестрда ўқиётган вақтимда баъзи иқтисодий ва оилавий ҳолатлар сабаб бу тўловни тўла олмаслигим маълум бўлган. Сўнг, Береа коллежига топширишдан бошқа иложим қолмаган. Береа коллежига 2016-йил Ноябр ойида барча керакли ҳужжарларимни жўнатганман, ва Вестминстерда биринчи курсни ўқишда давом эттирганман. 2017-йили Апрел ойининг бошларида Береа коллежидан ўқишга қабул қилинганим тўғрисида хат келган.\n1. Береа коллежига топшириш учун ёш чегараси белгиланганми?\nЙўқ. Береа коллежига топшириш учун ёш чегараси белгиланмаган, лекин топшираётган абитурийент мактабни ва коллеж ёки лицейни тамомлаган бўлиши керак. Бундан ташқари, абитурийент аллақачон Бакалавр даражасига эга бўлмаслиги керак.\n2. Береа коллежида қандай йўналишлар бор?\nБереа коллежида жуда кўп йўналишлар бор, жумладан:\n– Agriculture & Natural Resources\n– Education Studies\n– Sustainability & Environmental Studies\n– Technology and Applied Design\nЙўналишлар ҳақидаги тўлиқ маълумот билан бу ерда (https://www.berea.edu/academics/) танишишингиз мумкин.\n3. Коллежда магистратура босқичи ҳам борми?\nБереа коллежида магистратура босқичи йўқ. Фақатгина 4 йиллик Бакалавр босқичи мавжуд. Афзаллик томонларидан бири – талаба ўз йўналишидаги барча талаб қилинган фанларни 4 йилдан озроқ вақт муддат ичида тамомлаб, ўқишни эртароқ битирса ҳам бўлади.\n4. Коллежга топшириш учун IELTS ёки TOEFL неча балл бўлиши керак?\nIELTS бали энг камида умумий 6. 0 (ҳар бир бўлимида, камида 5. 0) бўлиши керак. TOELF эса камида 68 бўлиши керак. Бу имтиҳонлардан ташқари SAT имтиҳони сертификати ҳам қабул қилинади? Минимум 1330 (2016-йил Март ойидан олдинги тизим бўйича) ёки 980 (2016-йил Март ойидан кейинги тизим бўйича). Лекин бу дегани, шу балларга эга абитурийент ўқишга қабул қилинади дегани эмас? Абитурийент қанча юқори баллга эга бўлса, шунча коллежга қабул қилиниши имкониятлари катта бўлади. Абитурийент мана шу имтиҳонлардан камида биттасини топширган бўлиши керак.\n5. Инглиз тилини яхши билса, IELTS ёки TOELF сиз ҳам ушбу коллежга ҳужжат топшириш ва қабул қилиниш мумкинми?\nБу тўғрисида яқинда қабулхона ходимлари билан суҳбатлашган эдим. Уларнинг айтиши бўйича, халқаро талабалар бу имтиҳонлардан камида биттасини топширган бўлиши мажбурий.\n6. Ҳужжат топширишда қанақадир харажат қилиш керакми? Агар керак бўлса, қанчалар харажат кетади?\nҲужжат топширишда Береа коллежга ҳеч қандай харажат талаб қилинмайди. Абитуриент фақатгина ҳужжатларни тайёрлаш, таржима қилдириш, ва уларни Береа коллежига почта орқали жўнатишга пул сарфлаши керак бўлади. Агарда абитурийент коллежга қабул қилинса, ундан сўнг $50 миқдорида ариза пулини тўлаши керак бўлади.\n7. Коллежга кириш имкониятини қўлга киритган талабага қандай моддий имтиёзлар бор?\nБу жуда ҳам қизиқарли ва катта мавзу. Береа коллежига қабул қилинган халқаро талабалар 4 йиллик тўлиқ грантга эга бўлади. Бу грант ўз ичига ўқиш пули (4 йил – $100, 800), ётоқхона ва овқат ҳаражатларини (йиллик – $10, 000 атрофида, 4 йилга) ўз ичига олади. Бундан ташқари, бошқа майда ҳаражатлари – дарслик китоблари, соғлик суғуртаси, ва бошқаларни – ҳам грант ўзи ичига олади. Ҳар бир қабул қилинган талабага янги ноутбук берилади (битиргандан сўнг талаба ноутбукни ўзи билан олиб қолади). Қабул қилинган талабаларга янги қишки кийим учун ҳам $200 дан $300 миқдорда пул берилади, ва барча хўжалик ва кунлик ҳаётида кералки бўладиган буюмлари ва ўқув қуроллари билан таъминланади. Лекин, Береада талабалар ўзлари тўлаши керак бўлган ҳаражатлар ҳам бор. Булардан, агарда талаба қишки ёки ёзги таътил давомида коллежнинг ўзида қолмоқчи бўлса, ётоқхоналарига ҳафтасига $50 атрофида тўлайди, ва озиқ-овқатларига ҳам ўзи тўлаши керак бўлади. Бундан ташқари, биринчи курсдан сўнг ҳар бир семестер охирида “терм билл” тўлайди? бу $200 дан $400 гача бўлиши мумкин. Аммо бу ҳаражатларни талабалар коллеждаги ишидан оладиган маоши орқали бемалол тўлай оладилар.\n8. АҚШнинг Кентуккий штатига бориш ва ўқишни бошлаб олгунча қанча харажат кетади ёки йўл харажатлари ҳам қопланадими?\nБереа коллежига келиб олгунча харажатларни талаба ўзи тўлаши керак бўлади. Қабул қилинган талаба Береа коллежи ҳисобига $2, 200. 00 миқдорида депосит қўйиши керак бўлади. Бу пул талабанинг ўзи учун 4 йил давомида фавқулотда ҳолатларда ишлатиши учун мавжуд бўлади? агар ишлатилмаса битирганидан сўнг талабага қайтариб берилади. Агарда талаба бу миқдорни тўлиқ тўла олмаса, коллеждан ёрдам сўраши мумкин ва фақатгина $500. 00 атрофида депосит қўйса бўлади.\nБундан ташқари, талаба Visa ($160. 00), SEVIS ($200. 00) тўловлари, ва парвоз билетлари харажатларини ўзи тўлаши керак бўлади. Береа коллежига энг яқин бўлган аеропортда талабани коллеж вакиллари ўзлари кутиб олади.\n9. Ўқишдан кейин ишлаш мумкинми ва ойига қанча ишлаш мумкин?\nЎқишдан ташқари талабалар Береа коллежи томонидан тайинланган ишларда ҳафтасига камида 10 соат ишлайди ва маълум миқдорда ойлик маош олади. Бу ишдан ташқари бошқа жойларда ишлашга талабага рухсат берилмайди ва бу ноқонуний ҳисобланади.\n10. Береа коллежига ўқишни кўчириш (перевод) мумкинми?\nБу ерга ўқишни кўчириш мумкин ва ариза халқаро талабалар учун бир хил жараёнда топширилади. Ўқишга келгандан сўнг, агар талаба аввалги олган курслари Береа коллежи тизимига мос келса, бу курслар талаба учун плюс ҳисобланади, ва эртароқ битиришига имкон беради.\n11. Коллежда ўқиш фақат инглиз тилидами ёки бошқа бир хорижий тилда ҳам ўқиш мумкинми?\nКоллежда барча фанлар асосан инглиз тилида ўтилади. Аммо, бу ерда турли хил чет тиллари ҳам ўқитилади. Масалан, немис, франсуз, япон, хитой, испан, ва лотин тиллари курслари мавжуд.\n12. Береа коллежи дипломи даражаси жиҳатидан университети дипломига тенгми?\nҲа. Береа коллежи дипломи даражаси жиҳатидан университет дипломига тенг, яъни Бакалавр даражаси. Америкада Бакалавр даражасига тайёрловчи жуда кўп олий ўқув юртлари “коллеж” сўзи билан юритилади. Бу ерда “коллеж” сўзи Ўзбекистондаги “коллеж” сўзидан бошқача.\n13. Сизнинг IELTS ёки TOEFL баллингиз неча эди ўқишга кирганингизда?\nМен фақат IELTS имтиҳонини топширгаранман ва баллим умумий 7. 0 бўлган, лекин TOEFL имтиҳонини топширмаганман.\n14. Бакалавр босқичида ўқиётганлар ҳам коллежда ўқиш учун ҳужжат топширса бўладими?\nҲа. Мен ҳам Бакалавр даражасида ўқиётган вақтимда топширганман. Лекин, муҳим томони ҳужжат топшираётган талаба Бакалавр даражасини тамомламаган бўлиши керак.\n15. Коллежга ҳар йили неча киши қабул қилинади?\nБереа коллежига умумий ҳисобда ҳар йили 400 та атрофида талаба қабул қилинади, ва буларнинг фақатгина 30 таси халқаро талабалар. Береа коллежи турли хилликка катта эътибор бергани сабаб, ҳар бир давлатдан фақатгина битта талаба қабул қилишга ҳаракат қилади. Лекин, баъзида истеснолар ҳам бўлиб туради, ва битта давлатдан бир йилда иккита талаба қабул қилиниши ҳам мумкин.\n16. Коллежда ўқиш жараёни қандай олиб борилади?\nБереа коллежда ўқиш жараёни жуда ҳам қаттиқ ва қизғин. Одатий семестерда талабалар 4, 5, ёки 6 та фанлар (ўз хоҳиши билан) ўқийди. Дарс кунлари ҳафтада 5 кун, Душанбадан Жумагача? Чанба ва Якшанба дам олиш кунлари. Барча фан дарслари орасида одатда бир кун дам олиш бўлади, яъни талабанинг баъзи фанлари Душанба, Чоршанба ва Жума кунлари, баъзилари эса Сешанба ва Пайшанба кунлари бўлиши мумкин, ёки барча фанлари бир хил тартибда (Душанба, Чоршанба ва Жума кунлари) бўлиши ҳам мумкин. Дарслар энг ками 70 соат давом этади, ва жадвалга қараб куннинг турли вақтларида бўлиши мумкин. Ўқишдан бўш вақтида талабалар ўзи белгиланган иш жойида ҳафтасига камида 10 соат ишлайдилар. Ундан бўш вақтларида уй вазифалар билан банд бўлади? бу баъзида жуда кўп вақт олади. Дарс қилиш учун барча шароитларга, ва 500, 000 дан ортиқ китобларга эга 3 қаватли улкан кутубхонаси мавжуд. Бундан ташқари, коллеж барча спорт турлари учун имкониятларга эга спорт комплекси ҳам бор. Талабалар баъзан бўш вақтларини коллежнинг мана шундай турли хил иншоотларида сарфлайдилар.\n17. Халқаро талабаларнинг Береа коллежига кириш имкониятлари қандай?\nБереа коллежига ҳар йили халқаро талабалардан 700 дан ортиқ аризалар келиб тушади, ва улардан фақат 30 га яқини Береа коллежи грантига муносиб деб топилади. Абитурийентлар ўз аризалари устида ишлаётганда ҳар бир қисмига алоҳида эътибор бериши зарур. Абитурийентлар халқаро имтиҳон сертификатлари, коллеж ёки лицей дипломи, тавсияномалар, барча эришган ютуқлари сертификатлари, ва айниқса шахсий иншосини иложи борича энг яхши кўринишга келтириши лозим. Ариза муддати ноодатий бўлгани сабаб топшираётган абитурийентлар Береага жўнатган аризасига бутунлай ишониб қолмаслиги керак. Эҳтиёт шарт бошқа ўқишларга топшириб қўйиш ҳам зарар қилмайди, агар абитурийентлар бир йил юткизишни хоҳламаса.\n18. Коллежга кириш учун қай тартибда тайёргарлик кўргансиз?\nМен кўп вақтимни асосан инглиз тилини ўрганишга сарфлаганман. Андижан Счоларс Фоундатион ва асосан Андижон Тараққиёт Маркази каби ўқув марказларида турли хил курсларда ва шунингдек Public Speaking курсларида ўқиганман. Бундан ташқари, бўш вақтларимни мана шу марказларда яратилган кутубхона ва бошқа ўқув қулайликларда сарфлаганман. Лицейда ва ўқув марказларида бўлиб ўтадиган ҳар хил мусобақаларда фаол қатнашиб фахрли ютуқларга эришганман. Лицейда иккинчи курсдан бошлаб математикани интенсив равишда ўрганишни бошлаганман. Береа коллежи абитурийентлардан математикани билишни талаб қилмайди, лекин математика ўзим учун, ва кейинчалик иш карйерамда муҳим бўлади деб билганман. Менинг фикримча, инглиз тили биз учун шунчаки халқаро тил? бизни ташқи дунё билан боғловчи кўприк? инглиз тили талабанинг қобиляти ёки билими ўлчови эмас. Инглиз тили ўрганувчиларга маслаҳатим: Инглиз тилини билиш жуда ҳам муҳим, лекин бор кучимизни фақат инглиз тилини ўрганишга эмас, балки бошқа соҳаларда айниқса кейинчалик ўз соҳамизга керакли бўладиган фанларни ҳам ўрганишга сарфлашимиз керак. Береа коллеж қабул қилаётган талабаларда фақат инглиз тили даражасини ҳисобга олмайди, балки уларнинг бошқа жиҳатларини ҳам ҳисобга олади. Мисол учун, талаба шу вақтгача қандай ютуқларга эришган, қанчалик ўз жамиятига фойда келтирган, қанчалик инсонпарварлик ишлар қилган, қанчалик ўз жамиятида фаол инсон ва бошқалар.\n19. Grantlar.uz сайти ҳақида фикрингиз?\nМенинг фикримча, Grantlar.uz жуда ҳам фойдали ва информацион сайт. Улар билимга чанқоқ Ўзбекистон ёшларининг келажакда ўқиш танловлари бўйича қиладиган қарорлари учун жуда ҳам қўл келади. Grantlar.uz – Ўзбекистон ёшларини Ўзбекистондаги ва дунёнинг бошқа бурчакларидаги мавжуд имкониятлар бўйича хабар берувчи элчидир. Мен ҳам кейинчалик ўқишларим учун янги имкониятларни шу сайт орқали кузатиб бораман.\nБереа коллежига топшириладиган ҳужжатлар ва ҳужжат топшириш жараёни билан ШУ ЕРДА батафсилроқ маълумотга эга бўлишингиз мумкин.\nДостонбек Тоиров билан шахсан суҳбатлашишга қизиқувчилар @ДостонбекТоиров телеграм аккаунти орқали боғланишлари мумкин.\nСуҳбат Мақсуд Саломов томонидан ташкиллаштирилди.\nМусулмонларни АҚШга киритмасликни мақсад қилган қарорларнинг қисқа тарихи\nҚоқилган эшик очилади\nАҚШда магистратурага ҳужжат топшириш жараёни\nYanvar 23, 2018 Mirakmal Niyazmatov Маслаҳатлар 0\n2 790 * Америкада Магистратура бошқичида таълим олиш ҳақида жуда кўп саволлар келаяпти. Мазкур саволларга қисман жавоб бериш учун Сардорбек Мусаев […]\nГрин кард дастури: Ариза топшириш бўйича 10 маслаҳат


Фойдаланувчиларнинг мобил иловаларга сарфлаган пул миқдори 2021 йилда 133 миллиард долларга етди - Terabayt.Uz\n2021 йил ниҳоясига етар экан, сўнгги 12 ой ичида содир бўлган муҳим воқеаларга оид маълумотлар пайдо бўлмоқда. SensorTower мобил иловалар учун йиллик харажатлар ҳисоботини эълон қилди.\nУнга кўра, Android ва iOS фойдаланувчилари 2020 йилга нисбатан бу йил иловаларга кўпроқ пул сарфлашмоқда.\n2021 йилда мобил иловалар учун сарфланган умумий сумма 133 миллиард долларга етди, бу 2020 йилдаги 111.1 миллиард долларга нисбатан қарийб 20 фоизга кўпдир. Ушбу ҳисоб-китоблар 2021 йил 1 январдан 31 декабргача амалга оширилган харажатлар асосида тузилган.\nApple App Store 85.1 миллиард доллар билан ҳали ҳам умумий сумманинг катта қисмига эгалик қилмоқда. Бундан кўриниб турибдики, фойдаланувчиларнинг сарф-харажати ўтган йилгига нисбатан 17.7% га ошган.\nGoogle Play Store сўнгги 12 ой ичида 47.9 миллиард доллар ишлаб топди, бу 2020 йилдаги умумий кўрсаткичга нисбатан 23.5% кўп демакдир. Ҳозирги ҳолатга кўра, App Store платформаси Google Play'га нисбатан 1.8 баравар кўп даромад кўрди.\n2021 йилда иккала платформадан иловаларни кўчириб олиш сони 0.5% га ошди, Google Play'дан жами 111.3 миллиард марта илова юклаб олинган бўлса, App Store'дан жами 32.3 миллиард марта тур хил иловалар юклаб олинган.\nTikTok иловаси 2021 йилда iOS ва Android операцион тизимларида энг кўп юклаб олинган илова бўлди. Meta компаниясининг Facebook, Instagram, WhatsApp иловалари эса кейинги ўринларни эгаллаган бўлса, Telegram, Snapchat, Zoom, CapCut ва Spotify кучли ўнталикдан ўрин олди.\nSensorTower'нинг ҳисоб-китобларига кўра, TikTok йил охиригача 2.3 миллиард доллар билан энг катта фойда келтирган иловалар рейтингида биринчи ўринни эгаллайди.\nЎҚИНГ: Турли нарх тоифаларидаги энг зўр Android смартфонлар бешта рейтингда\n#Android #App Store #iOS #иловалар #Google Play Store


Қайроққум сув омбори бус-бутун, унга талафот етгани ва сув босаётгани ҳақида тарқалаётган хабарлар ҳақиқатга зид.\nФавқулодда вазиятлар вазирлиги Матбуот хизматининг шошилинч хабарномасига кўра, 14 январь куни ярим тунда ижтимоий тармоқларда Тожикистон ҳудудида жойлашган Қайроққум сув омбори ўпирилгани тўғрисида хабар тарқалган.\n“Бу хабарлар ҳақиқатга зид ва бирор асосга эга эмас. Тожикистон Фавқулодда вазиятлар тизимининг аниқ маълумотларига кўра Қайроққум сув омбори бус-бутун, унга талафот етгани ва сув босаётгани ҳақида тарқалаётган хабарлар ёлғондан иборат. Ўзбекистон Республикаси ФВВ бу каби хабарларга ишонмасликка ва хотиржамликка чақиради”, – дейилади хабарда.\nKun.uz’га маълум бўлишича, бу ёлғон хабар тошқиндан зарар кўрган Сардоба, Мирзаобод, Оқолтин каби туманларда жиддий ваҳима уйғотган. Айримлар ўз яшаш ҳудудини тарк этишга ошиққани туфайли йўлларда тирбандликлар пайдо бўлган.


"Наполи" "Атлетико" ҳимоячисини сотиб олмоқчи, аммо...\n9 ноябрь, 2017, 09:20\nА Серия пешқадами ҳисобланган “Наполи” Мадриднинг “Атлетико” клуби ҳимоячиси Шиме Врсалькога жиддий қизиқиб қолди ва бу борада “матрасчилар”га таклиф билан ҳам мурожаат қилди.\nБерилган маълумотларга кўра бу борада музокараларни неаполликлар президенти Аурелио Де Лаурентиснинг шахсан ўзи олиб борган. Бироқ, “Атлетико” раҳбарияти ушбу таклифга рад жавобини берган. Чунки, жамоа бош мураббийи Диего Симеоне ҳар иккала қанотда ҳам бирдек тўп сура оладиган футболчини қўйиб юборишни истамаган.\nЭслатиб ўтамиз, “Наполи” бундан аввалроқ ўзининг чап қанот ҳимоячиси Фаузи Ғуломни узоқ муддатга йўқотган эди. Шифокорланинг айтишича жазоирлик футболчининг тузалиши учун камида 3 ой вақт талаб этилади.


ҲОКИМЛИКЛАРДА ЁШЛАР ИШГА КИРИШДИ. УЛАР 10 КУН ДАВОМИДА ТУРЛИ ДАРАЖАДАГИ РАҲБАРЛАР ВАЗИФАСИНИ БАЖАРАДИЛАР - AUZ.UZ\nЎзбекистон Республикаси Президенти Шавкат Мирзиёевнинг ўтган йилнинг 27 декабрь куни Муҳаммад ал-Хоразмий номидаги мактабда ўтказган учрашувда “2020 йил ёшларга оид давлат сиёсатида туб бурилиш бўлади”, деган сўзлари вилоятда амалий ифодасини топмоқда.\nЖумладан, "Келажак бугундан бошланади, биз ёшларимизга ишонамиз!" шиори остида "Андижонда ёшлар ўн кунлиги" лойиҳаси амалга оширилмоқда. Душанба куни бўлиб ўтган ҳокимлик саотида Ш.Абдураҳмонов вилоят ҳокимининг 7 та ўринбосари, туман ва шаҳар ҳокимлари ва уларнинг ўринбосарлари вазифасига ўн кун муддатга ёшлар вакилларидан масъулларни тайинланди. Шунингдек, Халқ депутатлари вилоят, туман ва шаҳар Кенгашлари депутатларининг ҳар бирига лидер ёшлардан вакиллар бириктирилди.\nУлар фаолларга таништирилиб, вазифалари тушунтирилди. Вилоят ҳокимининг янги ўринбосарлари, туман-шаҳар ҳокимлари ва уларнинг ўринбосарлари бошланғич иш-режалар, хизмат машиналари билан таъминландилар. Ўн кунлик якуни бўйича ҳар бир вилоят ҳокимининг ўринбосари, туман ва шаҳар ҳокимлари, уларнинг ўринбосарлигига тайинланган, депутатларга бириктирилган ёшлар ўз фаолияти юзасидан вилоят ҳокимига ҳисобот тақдим этадилар.\nКейинги босқичда МФЙ раислари, вилоят корхона, ташкилот, бошқармалари бошлиқлари, ҳуқуқ-тартибот органлари раҳбарлари, хаттоки вилоят ҳокими вазифасини бажариш учун вақтинчалик ёшлар тайинланадилар.


Тошкент, Ўзбекистон (UzDaily.uz) -- Трансляциялар учун яратилган OK Live иловаси “AppStore”нинг тавсиялари қаторидан ўрин олди. Бу илова нафақат фойдаланувчилар, балки экспертларга ҳам манзур бўлганини кўрсатади.\nИлова ижтимоий тармоқдаги шахсий профиллар ва гуруҳларга мобил телефон орқали трансляция қилиш имконига эга бўлади. Бундан ташқари ошкораликни белгилаши муикин: барча дўстлар учун ва танланганлар учун. Фойдаланувчи турли хил фильтрларни тўғридан-тўғри олиб берилаётган видеода махсус фильтрлар ишлатиш имкониятига эгалар.\nТомошабинлар трансляцияга “Класс” қўйишлари ва шарҳлар қолдиришлари мумкин. Аста секинлик билан “Одноклассники” иловага янги имкониятлар қўшиб боришни режалаштирмоқд.\nЭслатиб ўтамиз илованинг синови шу йилнинг апрел охирида бошланган. Июнь охирида ҳизмат Қозоғистон, Арманистон ва Молдовада ишга туширилган эди. Кейинчалик 2016 йилнинг 1 июлида илова бутун дунёда ишга тушди.


Самарқандда ободонлаштириш ишларига ҳар ой қарийб миллиард сўм ажратилади. Бироқ... - zarnews.uz\nВилоят ҳокимлигида ўтган йиғилишда маълум қилинишича, Самарқанд шаҳар ҳокимлиги ободонлаштириш бошқармасининг бир ойлик иш ҳақи ва моддий рағбатлантириш учун бюджетдан 950 миллион сўм маблағ ажратилади.\nБошқарма ишчиларининг бир ойлик иш ҳақи ўртача 1 миллион 157 минг сўмни ташкил этади.\nАйни пайтда бошқарма балансида 109 та (шундан 44 та янги техникалар, 42 та юк автомашинаси ҳамда 23 та таъмирталаб, носоз) техникалар мавжуд.\nБундан ташқари, жорий йил 1 октябрь ҳолатига бошқарманинг ташкилот ва корхоналардан жами 988 миллион сўм кредитор қарздорлиги бор. Хусусан, гул ва дарахт кўчатлари учун 812 миллион сўм, бўёқ маҳсулотлари, урналар хариди, майса ҳамда дарахтларни дорилаш учун 176 миллион сўм қарз юзага келган.


ҚОРАҚАЛПОҒИСТОН РЕСПУБЛИКАСИ АДЛИЯ ВАЗИРЛИГИ ҚЎЙИДАГИ БЎШ ИШ ЎРИНЛАРГА ТАНЛОВ ЎТКАЗИЛИШИ ҲАҚИДА ЭЪЛОН ҚИЛАДИ\n1. Вазирликнинг Ҳуқуқий хизмат кўрсатишни давлат томонидан тартибга солиш бўлими етакчи маслаҳатчиси.\n2. Вазирликнинг Молия-иқтисод бўлими бошлиғи ўринбосари\n2. Тахиатош тумани давлат нотариал идораси нотариус ёрдамчиси - 1 нафар.\n3. Тахтакўпир тумани давлат нотариал идораси нотариус ёрдамчиси - 1 нафар\n4. Беруний тумани 1-сон давлат нотариал идораси нотариус ёрдамчиси - 2 нафар\n5. Тўрткул тумани 2-сон давлат нотариал идораси нотариус ёрдамчиси - 1 нафар\n6. Тўрткул тумани 2-сон давлат нотариал идораси нотариус котиби - 1 нафар\n7. Қораўзак тумани давлат нотариал идораси нотариус ёрдамчиси - 1 нафар\n8. Қораўзак тумани давлат нотариал идораси нотариус котиби - 1 нафар\n9. Қўнғирот тумани 2-сон давлат нотариал идораси нотариус ёрдамчиси - 1 нафар\n10. Мўйноқ тумани давлат нотариал идораси нотариус ёрдамчиси - 1 нафар.\n11. Нукус тумани давлат нотариал идораси нотариус ёрдамчиси - 1 нафар.\n12. Хўжайли тумани 2-сон давлат нотариал идораси нотариус ёрдамчиси - 1 нафар.\n13. Чимбой тумани 1-сон давлат нотариал идораси нотариус ёрдамчиси - 2 нафар\n14. Чимбой тумани 2-сон давлат нотариал идораси нотариус ёрдамчиси - 1 нафар.\n15. Чимбой тумани 2-сон давлат нотариал идораси нотариус котиби - 1 нафар.\n16. Шуманой тумани давлат нотариал идораси нотариус ёрдамчиси - 1 нафар.\n17. Элликқалъа тумани давлат нотариал идораси нотариус ёрдамчиси - 1 нафар.\nҚорақалпоғистон Республикаси Адлия вазирлиги Ҳуқуқий хизмат кўрсатишни давлат томонидан тартибга солиш бўлими етакчи маслаҳатчисига қўйиладиган талаблар\nОйлик маоши: 3.000 000 сўм. 6 ойдан сўнг яна кўтарилади\nОлий юридик маълумотга, тегишли билим ва тажрибага эга, шахсий ва аҳлоқий фазилатлари ҳамда соғлиғига кўра адлия органлари ва муассасаларига юклатилган вазифаларни бажаришга қодир бўлган Ўзбекистон Республикаси фуқаролари\n(Инглиз ва Рус тилларини яхши даражада билиши қўллаб-қувватланилади)\nНотариал идоралар фаолиятини амалий ёрдам бериш йўли билан ўрганади, нотариуслар амалиётини умумлаштиради, нотариуслар томонидан амалга оширилган нотариал ҳаракатлар юзасидан ҳуқуқий ҳисоботларни тайёрлаш;\nНотариуслар томонидан хизмат мажбуриятларининг, шу жумладан нотариал иш юритув қоидаларининг бажарилиши юзасидан белгиланган тартибда назорат олиб боради, уларнинг ишини таҳлил қилади ва умумлаштириш;\nНотариал идоралар ходимлари томонидан аҳолига ҳуқуқий хизмат кўрсатиш даражасини ошириш чора-тадбирларни кўриш;\nНотариат органлари фаолиятини тартибга солувчи норматив-ҳуқуқий ҳужжатларга риоя қилиниши устидан назоратни олиб бориш.\nВазирликнинг Молия-иқтисод бўлими бошлиғи ўринбосарига қўйиладиган талаблар\nОйлик маоши:3.300.000 сўм. 6 ойдан сўнг яна кўтарилади\nМалакага оид талаблар: Олий (молия, иқтисодиёт) маълумотга эга, бюджет ташкилотларида мутахассислиги бўйича камида икки йиллик иш-стажига эга бўлган ҳамда Ўзбекистон Республикаси Молия вазирлигининг “УзАСБО” дастурини мукаммал биладиган Ўзбекистон Республикаси фуқаролари\nВазирликнинг бухгалтерия ҳисоби ва ҳисоботи юритилишини ташкил этиш, шунингдек, адлия идоралари ва муассасаларида бухгалтерия ҳисоби ва ҳисоботи юритилишини ташкил этиш;\nпул маблағларини, товар-моддий бойликларни ва асосий воситаларни ҳаракати бўйича бухгалтерия ҳисоби ва ҳисоботларини белгиланган қоидаларга асосан қатъий олиб борилишини таъминлаш;\nмолиявий ҳисоботларни таҳлил қилиш ва умумлаштириш;\nбелгиланган тартибда тасдиқланган смета харажатлари рўйхатига мувофиқ адлия идоралари ва муассасаларини ўз вақтида ва тўлиқ молиялаштирилишини таъминлаш;\nбошқариш ишлари самарасини ошириш мақсадида бухгалтерия ҳисоб-китобларининг кўрсаткичларини умумлаштириш ва иқтисодий таҳлил қилиб бориш;\nадлия идоралари ва муассасаларининг бюджет ва бюджетдан ташқари ҳисоб рақамларига пул маблағларининг келиб тушиши, уларнинг мақсадли ва тўлиқ сарфланишини ташкиллаштириш, ўрганиш, таҳлил қилиш ва натижаси юзасидан раҳбариятга ахборот бериб бориш.\nДавлат нотариал идорасининг нотариус ёрдамчиси лавозимига қўйиладиган талаблар.\nОйлик маоши: 1.000.000. 6 ойдан сўнг яна кўтарилади\nМалакага оид талаблар: Олий юридик маълумотга эга ҳамда тегишли билим ва тажрибага эга бўлган Ўзбекистон Республикаси фуқаролари.\nДавлат нотариал идорасининг нотариус котиби лавозимига қўйиладиган талаблар.\nОйлик маоши: 850.000 сўм\nМалакага оид талаблар: Олий ёки ўрта махсус юридик (молия, иқтисодиёт), маълумотга эга бўлган, ўзининг касбий, ишчанлик, шахсий ва аҳлоқий фазилатлари, маълумоти даражаси ҳамда соғлиғига кўра адлия органлари ва муассасаларига юклатилган вазифаларни бажаришга қодир бўлган Ўзбекистон Республикаси фуқаролари.\nТанловда иштирок этиш истагини билдирган номзодлар қўйидаги ҳужжатлар топширади.\nТанловда иштирок этиш тўғрисида ариза;\nНомзод ва унинг яқин қариндошларининг паспорт нусхаси;\n3х4 см ўлчамдаги 2 дона фотосурат (оқ фонда);\nТАНЛОВДА ИШТИРОК ЭТИШ ИСТАГИНИ БИЛДИРГАН НОМЗОДЛАР ТЕГИШЛИ ҲУЖЖАТЛАРНИ 2018 ЙИЛ 15 НОЯБРЬ КУНИГА ҚАДАР ҚОРАҚАЛПОҒИСТОН РЕСПУБЛИКАСИ АДЛИЯ ВАЗИРЛИГИ КАДРЛАР БЎЛИМИГА ТОПШИРИШИ КЕРАК.\nМАНЗИЛ: НУКУС ШАҲРИ, ТЎРТКЎЛ ГУЗАРИ 59-УЙ. МАЪЛУМОТ УЧУН\nТЕЛ: 0 (361) 223-40-88


16 август, 2019, 20:58 2464\nСуперлигада дебютини ўтказаётган "Андижон" ҳужумчиси Шаҳзод Убайдуллаев кўпчиликнинг эътиборини тортмоқда.\nМавсумни кўнгилдагидек бошлай олмаган «Андижон» жамоаси биринчи даврада кўп очколарни йўқотди. Лекин иккинчи даврани улар катта иштиёқ билан бошлаганликлари кўриниб турибди. Айниқса, россиялик Александр Хомяков бош мураббий бўлиб келганидан кейин жамоа ўйинида ўзгаришлар аста-секин кўзга ташланиб бормоқда. Натижада улар иккинчи давранинг дастлабки учта турида етти очкони қўлга киритишди. Бу эса чиндан ҳам «Андижон»нинг ўйини ижобий томонга ўзгарганини кўрсатиб турибди.\nМасалан, 16-турда Бекободда «Металлург» устидан ғалаба қозонишини ҳам кўпчилик кутмаганди. Лекин андижонликлар бунинг уддасидан чиқишди. Шуни айтиш керакки, ушбу мавсумда иқтидорли ҳужумчи Шаҳзод Убайдуллаев ўзидан яхши таассурот қолдиряпти. У «Металлург»га қарши кечган баҳсда жамоасининг дастлабки голига муаллифлик қилди. Умуман олганда, ушбу ўйинчи ҳозиргача чемпионатда бешта гол урди, Кубок баҳсларида эса учта голнинг муаллифига айланди. Наманганлик футболчи 2016 йили «Машъал» аъзосига айланганди. 2017 йилда эса биринчи лигада тўпурар бўлди. Бу йил эса «Андижон» шарафини ҳимоя қилмоқда. Шуни алоҳида айтиш керакки, Убайдуллаев илк бор Суперлигада тўп сурмоқда. Тўпурарлик салоҳиятини кўрсатаётган ҳужумчини бемалол андижонликларнинг янги «топилмаси» сифатида баҳолашимиз мумкин. Футболчи билан мулоқотимизда аввало «Металлург»га қарши ўйин ҳақидаги таассуротлари билан ўртоқлашди.\n- Биз Бекободдаги учрашувда майдонга яхши кайфиятда тушгандик. Ўша куни ютмасак бўлмасди. Бунинг учун бош мураббий Александр Хомяков футболчиларни ўйинга ҳар томонлама пухта тайёрлай олганди. У ўйинчиларга яхши далда бера олди ва руҳлантириш учун керакли сўзларни ишлатди. Ўз навбатида жамоа аъзолари ҳам «Андижон» ва унинг мухлислари учун ўйнади. Қисқаси, биз «Металлург» билан баҳсга руҳан тайёр эдик. Бундан олдин АГМКга қарши ўйинда ҳам ғалаба қозонишимизга жуда яқин келгандик. Аммо 0:2 ҳисобида олдинда бораётиб якунда ўйин 2:2 билан тугаганди. Шунинг учун «Металлург»га қарши баҳсга биз янада жиддий тайёргарлик кўрдик, - дейди ҳужумчи.\nЮқорида айтганимиздек, «Андижон» иккинчи даврани яхши бошлади ва ҳозиргача чемпионатда иккита ғалаба билан битта дурангни ўз ҳисобига ёзиб қўйди. Эътиборлиси, улар ҳар бир турда иккитадан гол урмоқда. Бу эса «Андижон»нинг ҳужумкор ўйин кўрсатаётганини кўрсатиб турибди. Бу ҳақида Шаҳзод шундай жавоб қайтарди.\n- Иккинчи даврада жамоамизга янги ўйинчилар келишди. Масалан, Сардор Азимовни айтишим мумкин. У бизнинг ҳужум чизиғимизни кучайтира олди. Бундан ташқари, ҳужум чизиғида ўйнайдиган яна бир футболчи Даврон Исоқов олиб келинди. У ҳам жамоамизга ёрдам беряпти. «Металлург»га қарши учрашувда захирадан майдонга тушиб гол урди. Йигитлар ҳам иккинчи даврага бошқача тарзда тайёрланишди. Александр Андреевич ҳам доим футболчиларга яхши далда бера олади. Уни кучли руҳшунос деб айтган бўлардим. У ёзда жамоани жисмоний томондан янада яхшироқ тайёрлай олди. Билсангиз, биринчи даврада жамоамиз чарчаб қолаётганди ва ўйиннинг охиригача кучи етмай қолаётганди. Энди бўлса, барча футболчиларнинг 90 дақиқадан бемалол ўйнашга кучлари етяпти. У футболчиларни иккинчи даврага ҳар тарафлама яхши тайёрлай олди.\nСуперлигада биринчи марта тўп сураётганига қарамай, Убайдуллаев ўзининг сермаҳсуллигини кўрсатаётгани ҳам эътиборга молик. Шу билан бирга у «Андижон»нинг асосий таркибидан жой олиб, ўзини кўрсатишда давом этяпти.\n- Биласизми, «Андижон»га келганимдан кейин ўзим учун Суперлигада ўйнаш осонроқ деб билдим, - дея гапини давом эттирди, Убайдуллаев. - Про-лигада эса асосан югур-югур ва бунинг учун сиз жисмонан анча бақувват бўлишингиз керак. Суперлигада эса ҳаммаси бошқача. Позицион ва техник-тактикага асосланган ўйин кўрсатишади. Бу эса мен учун ҳам анча қулай кўриняпти. «Андижон» таркибида биринчи марта чемпионатнинг илк турида сафарда «Қизиқлум»га қарши ўйнагандим. Ўшанда майдонга тушаётганимда ўзимга нисбатан ишончни ҳис қилгандим. Шунинг учун голлар уриб жамоамга ёрдам бера олишимга ишонгандим. Бошида захирадан майдонга тушдим ва кейинчалик аста-секинлик билан асосий таркибга кириб бордим. Ҳа, Суперлигада биринчи марта ўйнаяпман ва бу мен учун дебют мавсумим ҳисобланади. Ўша «Қизилқум»га қарши учрашувдан кейин ҳам айтгандим, ўзимда ҳеч қандай қўрқувни ҳис қилмаяпман.\nУшбу футболчи икки йил олдин биринчи лигада тўпурар ҳам бўлганди. Кейин эса у «Машъал»нинг асосий жамоасига қабул қилинди. Футболчи ўша пайтлардаги вазиятларни ҳам эслади.\n- Ҳа, 2017 йили «Машъал» таркибида биринчи лига тўпурари бўлгандим. Ўшанда менга олий лигадан таклифлар бўлганди. Етакчи жамоалар менга қизиқиш билдиришганди. Лекин ўшанда «Машъал» раҳбарлари билан келиша олишмаганди. Шундан сўнг яна клубда қолдим ва сўнг Александр Хомяков бошчилигида биз тайёр эдик. Суперлигага мос жамоани тузганди. Балки бошида мураббийнинг тактикасига мослашишимда бироз қийинчилик сезган бўлишим мумкин. Лекин мана бу йил яна ушбу мураббий билан ишлаш насиб қилди. Энди бемалол унинг услубларини ўзлаштира оляпман.\nХомяковнинг «Андижон»да иш бошлагани ҳам унга ижобий таъсир кўрсатгани кўриниб турибди. Чунки Шаҳзод мураббий келганидан сўнг киритаётган голлари сони ортиб бормоқда.\n- Хомяковнинг келгани менга бошқача таъсир қилгани рост. У қандай вазиятда нима йўл тутишни билади. Шунингдек, футболчиларни ўйинга тайёрлашга ҳам уста. Насиб қилса, бу мавсумда камида 10 та гол уришни мақсад қилганман, - дейди «Андижон» ҳужумчиси.\nЭнди навбатдаги турда мухлисларни водий дербиси доирасида «Андижон» - «Навбаҳор» ўртасидаги ўта муҳим ўйин кутиб турибди. Наманганлик футболчи эса мазкур баҳс олдидан шундай деди:\n- Андижонда мухлислар футболни ҳаддан ортиқ севишади. Уларнинг қўллаб-қувватлаши ҳам бизга катта куч беряпти. Биз ҳам бундан руҳлаган ҳолда ўйнаяпмиз. Ҳар қандай футболчига бундай юқори муҳитда ўйнаш жуда ёқади. Олдимизда эса «Навбаҳор»га қарши водий дербиси учрашуви турибди. Биз ушбу баҳсга қаттиқ тайёргарлик кўряпмиз. Ўша ўйинда ҳам ғалабамиз билан мухлисларимизни хурсанд қилмоқчимиз.\nАндижон биз сен билан\nШахзод давай Андижон сен билан


Экспонатлари ўғирлангани айтилган Фарғона музейи директори ишдан бўшатилди\n21 октябр 2020, Тошкент вақти: 01:53\nФарғона тарихи ва маданияти давлат музейи\nРеспубликадаги энг эски музейлардан бири бўлган Фарғона вилоят тарихи ва маданияти давлат музейи директори Баҳодир Хошимов 8 сентябрда Фарғона вилоят прокуратураси тақдимномасига биноан ишдан бўшатилди.\nБаҳодир Хошимовни ишдан бўшатиш тўғрисидаги буйруқ матнида «Жамият мулкига нисбатан ҳалол муносбатда бўлишига салбий таъсир кўрсатувчи омиллар кўпайгани» ва музейда «қонун бузилиш ҳолатларига мунтазам йўл қўйилгани» ишдан бўшатиш сабаби сифатида кўрсатилган.\nФарғона вилоят маданият бошқармаси бошлиғи Б. Султонов имзолаган буйруқ матнидан (Озодликда буйруқ нусхаси бор) унга Фарғона вилоят прокуратурасининг жорий йил, 15 августда бошқармага келиб тушган тақдимномаси асос бўлгани тушунилади ва буйруқда «музей ичидаги талон-торожга мойил муҳит юзага келгани” таъкидланади.\nБундан олдин музей бош мухофизи Зумрад Аҳмедова музейга оид Кирим китобини уйда сақлаганлик ва қадимий қозихона ëзишмаларидан иборат осори атиқаларни сотганликда гумонланган эди.\n2019 йилнинг 29 декабрида Фарғона шаҳар ИИО ФМБ “Қозихона хужжати Аҳмедованинг шахсий мулки бўлгани боис, бу ҳаракатларда жиноят аломати йўқ" деб топади.\nОзодликда нусхаси мавжуд бўлган ҳужжатда бош мухофиз Зумрад Аҳмедова билан боғлиқ ДХХ Фарғона вилоят бошқармаси ўтказган тезкор тадбир тафсилотлари акс этган.\nМузейдаги аҳвол юзасидан тақдимнома\nФарғона шаҳар ИИО ФМБ ҳузуридаги тергов бўлими бошлиғи¸ майор А. Сотволдиев имзо чеккан ва жорий йилнинг 31 январида Фарғона вилоят маданият бошқармаси бошлиғи Султоновга жўнатилган тақдимномада музей экспонатлари сотилгани ҳақида гап боради.\n“Олиб борилган терговга қадар текширув ҳаракатлари давомида Фарғона вилоят тарихи ва маданияти давлат музейига тегишли бўлган 26 варақдаги қозихона ҳужжатлари З. Аҳмедова тарафидан сотиб юборилгани аниқланган” дейилади ҳужжатда.\nАйни ҳужжатда таъкидланишича¸ музейда сақланиши шарт бўлган музейга оид 5 дона Кирим китоби Бош мухофизнинг уйидан топилган.\nТақдимнома ортидан жорий йилнинг 11 февралида вилоят маданият бошқармаси Бош мухофиз билан меҳнат шартномасини бекор қилади.\nФуқаролик ишлари бўйича Фарғона вилоят судининг 20 майдаги очиқ мажлиси қарори билан Бош мухофиз ишга қайта тикланади.\nАммо музейда сақланиши зарур ва шарт бўлган китобларнинг нега Бош мухофиз уйида бўлгани ҳақидаги савол жавобсиз қолади.\nБу саволга жавоб топиш мақсадида шу кунларда музей коллекциясини инвентаризация қилиш бўйича ишчи гуруҳ фаолият олиб бормоқда.\nБу ишчи гуруҳнинг вазифасидан яхши хабардор санъатшунос Абдумалик Турдиевнинг Озодликка айтишича¸ музейдаги экспонатларнинг сохтасига алмаштирилгани ва ҳар бир экспонатнинг инвентар китобга мувофиқлиги текширилмоқда.\n“Инвентар китобини қоидага зид тарзда уйида сақлаган Бош мухофиз Ахмедованинг адвокати инвентаризацияни тўхтатиш ва ишчи гуруҳ текширувига барҳам беришни сўради. Агар Аҳмедованинг қўрқадиган ери бўлмаса¸ нега у инвентаризацияни тўхтатишни талаб қилди. Холбуки инвентаризация жараëни Вазирлар маҳкамаси сўрови¸ Маданият вазирлигининг 01.11.10915 сонли хати асосида музей директори буйруғига биноан ўтказилмоқда. 2002 йилдан бери Бош мухофиз лавозимида ишлаëтган Зумрад Шарафиддиновна нега бу ишчи гуруҳнинг инвентаризация қилишидан хавотирланиб адвокат тутиб инвентаризацияни тўхтатишга урингани биз учун хавотирли сигнал” , - дейди санъатшунос.\nЎзбекистон маданият вазирлиги мулозими эса Озодлик билан суҳбатда Фарғона вилоят тарихи ва маданияти давлат музейи экспонатларида камомад бор йўқлиги ва уларнинг сохталарига алмаштирилгани борасидаги иддаоларга инвентаризация тугаганидан кейин жавоб беришини билдирди.\nСанъатшунос Абдумалик Турдиевнинг айтишича, Фарғона музейидаги 90 мингдан ортиқ экспонатларнинг маълум қисми сохтаси билан алмаштирилиб қўйилгани ҳақида жиддий гумон бор. Суҳбатдошга кўра¸ айниқса мато буюмлари коллекцияси билан боғлиқ муаммолар бор:\n“Бу гумон ва саволларга ишчи гуруҳнинг якуний хулосасидан кейин жавоб чиқади. Бу ишчи гуруҳни тугатиш учун ëзиб-чизишлар эса музейда салбий атмосфера вужудга келтирди. 8 сентябрь куни музей директорининг ишдан бўшагани ҳақидаги ҳужжатда салбий муҳит ҳақида айтилди. Директор кетгани билан салбий муҳит яхшилангани ва экспонатларни қўриқлаш яхшилангани йўқ”.\nФарғонадаги музейга 1894 йилда асос солинган. Музейнинг ташкил этилишига доктор А. Смирновнинг шахсий коллекцияси ва шу йили ўтказилган Қишлоқ хўжалик кўргазмаси учун йиғилган ашёлар туртки бўлган.\nБугунги кунда музей фондларида турли даврларга мансуб буюмларнинг бой коллекцияси йиғилган. Умумий ҳисобда музей экспонатларининг сони 90 мингдан ортиқ. Улар ўнта бўлимга тақсимланган бўлиб, 700 дан ортиқ ноёб экспонатлардан таркиб топган.\nЎзбекистон Республикаси Вазирлар Маҳкамасининг 2017 йил 11-декабрдаги 975-сонли қарорига асосан Фарғона музейи “Фарғона вилоят тарихи ва маданияти давлат музейи” номига ўзгартирилган.